text:
Siman 8 – un resumen
E siman aki a promete hopi, y apesar cu e focus tabata riba ‘e clasico’, unda RCA y Dakota a bataya pa 90 minuut pa despues culmina den un resultado cu un diferencia minimo den e wega y tambe asina riba tabla. E ekipo cu a duna mas di papia e siman aki tabata Caravel, e ekipo di Angochi. La Fama ta bayendo “viento en popa”, Estrella tambe a lanta cabes un poco atrobe, mientras cu Nacional cu Devis Oliveros ta bek despues di un muestra di poder.
Caravel vs Britannia
Riba Diabierna anochi, Caravel, e ekipo revelacion den e campeonato aki a midi forsa cu Britannia, un ekipo cu ta promete hopi pero cu ainda falta pa demostra mas.
E dos ekiponan aki ta den ‘top cuater’ y ta buscando pa consolida nan mes ey den p’asina yega playoff, tin hopi presion biniendo di posicion nan 5, 6, y 7 riba tabla.
E partido bou di un awacero pisa. Caravel atrobe cu’n wega di pasenshi y disciplina den nan planteo, fisico sin duda, a hasta duna Britannia un poco cancha pa hunga nan wega (te na un punto), despues cu nan mes a tuma bentaha trempan den wega, semper defendiendo bon ora tin mester.
Na minuut 4 caba anto e piratanan ta sorprende Britannia cu un gol trempan pa medio di Gabriel Alvarez, ta net loke nan tabata kier pa impone nan ritmo y plan di wega. Caravel 1 – Britannia 0.
En bes di responde debidamente, Britannia ta mas bien cai den un lapso mental y na minuut 21 ta otorga un tiro liber peligroso, na rand di area penal, unda cu Joel Geerman ta lansa un tiro descumunal unda (su tata) Carlos Geerman ta hasi un di e mihor salbadanan di e campeonato, spectacular, Geerman ta blok e bala den aire, e bala ta bai di su dedenan dal riba e tubo na halto, pero, na mesun tempo su ekipo no a cubri p’e rebote, apesar di tin mas homber den area penal n’e momento ey, e bala ta pika y encontra cu e cabes di Mairon Gutierrez cu tabata drentando pa busca e bala p’asina hasi e wega 2-0 p’e oncena di Angochi.
Caravel ta sigui cu nan pressing y “blitz” y ta haya un otro tiro liber y otro gol dinter di 3 minuut, un bala cu ta pasa na rand di e banda robes di e barera bai den gol, tiro perfecto di Rauly Wiersma. Caravel 3 – Britannia 0.
Al fin Britannia ta reacciona y despues di varios intento, na minuut 44, Daniel Linscheer ta lansa un tiro di mas o menos 30 meter pa un bunita gol ‘den 90 graden’, un “sambombaso” man’e ta bisa na Spanjo. Caravel 3 – Britannia 1.
Halftime a bai aden, hopi a pensa cu e pumanan lo a bai reacciona mas den di dos tempo despues di e gol potente di Linscheer, pero, apenas na comienso di e di dos tempo, na minuut 52, ta Theo Texeira ta hasi e wega 4-1, pero p’e piratanan, un pase skerpi for di den profundidad, foi nan mesun half, di Hugo Robert.
Britannia for di e punto aki tabata mas bien hungando mas desespera, toch nan ta haya un otro gol, pero te na minuut 74, for di Ethan Tromp, unda e mes ta penetra den area penal y den un “hustle’ ta gana e bala, bai laga dos defensa y los un tiro foi banda robes crusando p’e otro banda, fusilando portero Raizel Jansen. Caravel 4 – Britannia 2.
Esey mes tabata e resultado final, unda cu Caravel a consolida nan mes den top cuater y ta solamente un punta trei Britannia pa tercer puesto riba tabla. Donaldo Quintero y Jackson Theophile tabatin hopi bon wega, hopi elogio pa nan. ‘King of the Match’ ta Jean Marc Farro, e capitan di e piratanan e anochi aki, un desempeño extraordinario den e linea defensivo di e ekipo di Angochi.
Den siman 9 – e ultimo siman di e prome rond di e campeonato aki – Caravel lo hunga contra Nacional y Britannia contra Dakota, tur dos wega riba Diasabra.
Bubali vs Nacional
E ‘derbi di Nort’ version 2021 a cuminsa cu hopi promesa pero a wordo dicidi hopi trempan caba. E derbi aki cu a nace den anjanan 70 y cu semper tabata grandi, pero a perde lustro den e ultimo tempo.
Devis Oliveros ta bek p’e wega aki despues di un suspension y Leonardo Colmenarez tambe a aparece, despues di hopi tempo, den e “line-up” di e dragonnan, y Bubali ta hunga sin nan estelar defensa central, Michael Tromp.
Nacional a cuminsa di biaha cu dominio di bala y control di e wega, Bubali, di berdad casi no por a haya e bala. Esaki tabata un Nacional mas trankil, dijes haciendo bon pasenan, sin hasi pura pa yega na gol, dictando e tèmpo di e wega.
E prome gol ya a cai na minuut 14 pa medio di Devis Oliveros, cu a bin corda nos den e wega aki ta ken ta e ‘top goleador di Aruba’ den e ultimo anjanan, foi un pase masha largo mes di Charles de la Cruz cu tabatin un hopi bon partido. Bubali 0 – Nacional 1.
Na minuut 30 ta Devis Oliveros mes ta lansa un tiro liber ‘den 90 graden’ pa aumenta e bentaha di su ekipo, Bubali 0 – Nacional 2.
Net un minuut despues ta Fladimy Francois ta bolbe haya e caminda di gol y ta hasi e anotacion Bubali 0 – Nacional 3, un pase skerpi di Joshua Aguirre cu tabata casi perfecto e anochi aki.
Despues di halftime Bubali a cuminsa insisti mas, of mehor dicho, bataya mas, pero toch envano. Ta Devis Oliveros mes ta anota su “hattrick”, pero ki sort’i “hattrick”, un gol di ‘”medio-Chilena”! foi un pase di Joshua Aguirre, su di dos assist den e partido, pa hasi e wega Bubali 0 – Nacional 4.
N’e punto ey ya e ‘Derbi di Nort’ tabatin un nomber, e nomber di Nacional. Na minuut 69 Devis Oliveros mes ta hasi e wega 5-0, un otro assist di Joshua Aguirre foi un tiro di skina, perfectamente pon’i riba cabes di Oliveros, Aguirre su di tres assist den e wega y Oliveros su “poker” (cuater gol), pa emula e hazaña di Denrick Lopez di United e siman anterior (contra Nacional mes). Asina tambe Oliveros ta acumula 7 gol total den e campeonato pa keda empata den di cuarto lugar riba tabla di goleador.
Na minuut 83 ta toka turno na Joshua Aguirre mes pa anota su gol den e partido aki, pa bai hunto cu su tres assist nan, sensacional partido di Aguirre. Bubali 0 – Nacional 6.
Esey tambe tabata e score final den e partido aki. Aguirre tabatin un tremendo partido, hasi nos corda di su talento y “work-rate”, e mesun cu el a demostra den e final di ‘ABC Cup 2019’ unda Nacional a keda como campeon y e a keda como mihor hungado den e wega final ey contra Vesta, e campeon di Corsow e tempo ey. Nos ‘King of the Match’ p’e partido aki ta Devis Oliveros pa su cuater golnan den e partido aki, “poker” ta algo di celebra di berdad.
Den siman 9 – Bubali lo hunga contra Estrella riba Diadomingo, un partido crucial pa sali di zona di decenso, y Nacional lo bai contra Caravel Diasabra atardi.
La Fama vs Riverplate
E partido entre La Fama y Riverplate a promete di bira un evento interesante debi cu bo ta haya un La Fama cu tabata e revelacion di e torneonan previo unda e ‘speransa berdenan di Savaneta’ a sali sub-campeon den tur e dos torneonan importante den 2021, sub-campeon di Copa Betico y tambe di e Torneo AVB 2021, un gran logro sin duda y mi kier keda corda esey te ora cu e campeon y sub-campeon nobo wordo dicidi na 2022. Riverplate, cu a haya invitacion pa participa den e division mas halto, nan ta e ‘ekipo sorpresa’ awor (Caravel mi ta considera e ‘ekipo revelacion’ te cu awor den e campeonato actual). E ekipo di Playa P’abou a duna bataya na tur e grandinan y ta den e “race” pa top cuater y playoff.
La Fama a cuminsa haya nan “mojo” cu nan tabatin campeonato pasa, nan a cuminsa haya nan mes, stabilisando despues di un comienso poco traba, un ekipo bon compacto y peligroso cu bon condicion fisico. Den e partido aki nan a duna River dolor di cabes, pero River tambe a bataya bek. Den un dado punto den e wega, e tabata un ‘di banda pa banda’, tenso y hopi competitivo.
E wega tabata un di full 90 minuut, e ekiponan aki a bataya tur cu tur, e porteronan a sa di mantene nan golnan inbatibel pa mayoria di e di dos tempo, e partido a sigui cu tension y tabata atractivo.
Den e di dos parti di e di dos tempo e ekipo di La Fama a man’e cuminsa gana y mantene e bala mas, semper buscando solucion pa hasi un diferencia, y e momento ey a yega casi na final di e wega unda nan a haya un penalty ora cu tabatin un infraccion contra Kendreck Kock den area penal. Raul Morales ta anota e gol di penalty casi na minuut 90 caba, euforia pa La Fama y agonia pa Riverplate.
Riverplate a tira ‘tur cu tin’ den e ultimo minuutnan den tempo extra, pero “helaas”e gol no a yega p’e oncena di Madiki.
Esey tambe tabata e resultado final, La Fama 1 – Riverplate 0.
Claudio Cavalcante di La Fama tabatin un gran partido te ora cu el a keda lesiona y mester a bandona e wega na minuut 40 caba, Joshua Farro tambe tabata solido bou di e tres latanan pa La Fama. King of the Match ta Kendreck Kock, e hoben delatero cu a bataya casi tur bala rond di dje y tabata e “desequilibrio” pa La Fama den ofensiva.
Den siman 9 – La Fama lo midi forsa cu RCA riba Diabierna anochi y Riverplate ta bai contra United Diadomingo anochi.
Dakota vs RCA – e Clasico – ‘Partido di Siman’ cu analysis
E Clasico di e anja aki, a lo menos, esun di e prome rond di e campeonato (dos tin den cada campeonato), a lanta hopi expectativa. Dakota ta e lider invicto riba tabla cu tur wega gana te cu awor. RCA, e ekipo mas campeonil di Aruba, tampoco a perde ainda, pero, a perde punta debi na empate na dos ocasion den e rond aki. E partido aki, number 1 vs 2, RCA cu chens pa corta e bentaha of Dakota cu chens pa amplia bentaha riba tabla, “afterall” ta un partido clasico entre dos ekipo grandi di nos isla, e dos nan cu mas campeonato, dos bisinja den e capital di nos isla.
Dakota a cuminsa e partido cu hopi vigor, hopi empuhe, determina pa bataya. RCA a defende bon for di comienso, un planteo hopi organisa, diseña pa para e velocidad di Dakota, tambe pa “slow down” nan contra-golpi nan fulminante. E forsa di RCA ta keda den medio campo, ‘contal cu bo tin Firi y su “posse” eynan, ta rond mes bo tin cu bai purba suerte’, p’aso mei mei ta e epicentro di nan bataya.
Pero, Dakota tin velocidad pa bai rond toch? ta p’esey nan a purba cu e delantero Shermar Monticeuex riba e flank drechi, cu e ausencia di Ricky Hodge debi na carchi cora den e partido previo, y Fernando de Sousa riba robes. Pero, no t’asina facil! p’aso de Sousa y Monticeuex no tabatin hopi exito bayendo contra Mark Jacobs y Alexon Simmons na e bandanan, unda ambos por defende bon y tambe lansa den atake si bo hera keda mucho dilanti. Den defensa central Nathan Loe-A-Njoe y Chito van der Biezen (te ora cu el a sali lesiona di wega), a sera casi tur yegada di Dakota.
Dakota tabatin e iniciativa den e promer half, nan a insisti riba e flank nan toch, man’e a spera (nan a wordo forsa mas bien) y leu leu ta aplica otro variantenan, cu poco yegada di calidad toch den area penal, pero tambe tabatin falta di punteria y pasenshi den e ultimo 16, yega nan por a yega banda di e area penal di RCA, pero den area penal tabata falta hopi. Ta Joshua Gross tabata e mihor variante pa Dakota na dado momentonan, pero, asina mes tambe sin resultado.
Kiermeen RCA a man’e duna Dakota cierto parti di e cancha, pero a sofoca nan yegada den e ultimo 16. Ora cu Dakota no a logra mas, frustracion a cuminsa drenta. Pa colmo Jonathan Lake (coach di Dakota) a haya expulsion (for di banda di veld), y na minuut 37 a toca turno tambe na Derwin Donato pa haya su di dos carchi geel y expulsion automatico. Dakota ta keda sin coach na banda y sin un rechts-back riba cancha.
Djeynan Dakota su plan di wega a bai perdi, vooral ora cu Jeamir Howell Brokken a anota un hoya di gol na minuut 41, ora cu e mes ta cuminsa un atake for di net dilanti e circulo central, den e half di Dakota, e ta combina cu Jhon Silva y Ronald Gomez, e ta sprint bai na banda drechi drentando e area penal di Dakota, haya e bala bek foi Gomez, over di su cabes, unda e no ta laga e bala cai mes, y den un volley ta fusila portero Jahmani Eisden ne banda contrario di e porteria, un bunita gol p’e 1-0 pa RCA.
Asina e halftime ta bai aden cu RCA den bentaha y Dakota c’un hungado menos, y tur cos ta mustra cu RCA lo bai exploita tur esaki pa aumenta e bentaha y sigura nan victoria den e Clasico.
Den e di dos tempo, man’e a spera, RCA cu mas control y toke di bala, pero, sorpresivamente Dakota a duna bataya y a cuminsa lansa den atake, en bes di sera patras, apesar di tin un homber menos, e iniciativa aki a causa un “stalemate” unda e ekiponan a mas bien tuma turno pa ataka y defende, ambos sin exito.
Un wega tenso pero no mucho bistoso, RCA a mas bien want’e resultado, apesar, cu Dakota a purba, sin mucho yegada skerpi, RCA tampoco no a probecha mas pa aumenta e resultado. E Clasico mas bien a bira un wega di hopi tactica, wardando e tempo pasa, Dakota simplemente no tabata por mas, RCA a hunga e wega pa bai cu e tres puntanan.
Esey mes tabata e score final, RCA cu e victoria y e puntanan, p’e “bragging rights” y Dakota cu un ‘victoria moral’ mas bien, pero, ta keda hopi mas wega pa hunga, ban wak kiko ta kiko den e siguiente Clasico den e di dos rond. RCA awor ta un solo punta trei Dakota p’e top di tabla y e tricolornan ta keda invicto.
Mencion special pa Marc Jacobs y tambe Nathan Loe-A-Njoe pa nan desempeño den e wega aki, e velocidad di Dakota no tabata por cu nan. “King of the Match” ta un biaha mas e capitan tricolor, Jeamir Howell Brokken, e epicenter di RCA su wega, y su fabuloso gol pa gana e clasico.
Den siman 9 – Dakota lo hunga contra Britannia Diasabra anochi y RCA contra La Fama Diabierna anochi.
United vs Estrella
E partido aki no ta e clasico pero sin duda tabata hopi importante si, ya cu e dos ekiponan aki ta den bataya pa evita decenso. Estrella sin nan ‘peliger di gol’ Trevor Faro y ainda sin hopi hungadornan clave. United tin Dendrick Lopez, e goleador cu a bin di anota cuater gol den e partido previo contra Nacional.
Estrella, di comienso a cuminsa man’e un ekipo nobo. Nan postura tabata “rustig” pero alabes den focus, cu posesion di bala, buscando y hayando espacio, husando nan talento hoben cu bon toke y velocidad ora tin mester.
E prome gol a cai trempan caba, net algo bon pa Estrella, pa calmanan mas ainda y sigui hunga nan wega. Norwin Werleman ta anota na minuut 8, United 0 – Estrella 1.
E iniciativa di Estrella ta sigui mesun cos, y nan ta probecha atrobe, na minuut 10, ta Travis Faro ta anota pa hasi e wega United 0 – Estrella 2.
Tur cos tabata mustra bastante facil p’e naranhadanan, hasta por a spera mas gol.
Pero, United alfin a cuminsa sera mihor, nan a wanta bon, apesar cu Estrella tabatin mas posesion di bala semper, pero, mas importante, United a logra preveni e gol di amplia bentaha, esey ta conta!
E gol number tres ei di Estrella nunca a yega, y no ta p’aso nan no a purba, nan no a ni baha intensidad, pero djies cu United a defende bon, tirando den contra-golpi ora nan haya chens, wantando y buscando oportunidad pa anota y drenta den e wega.
E chens ey alfin a yega na minuut 77 unda cu United ta lansa den atake pa medio di Denrick Lopez, na banda robes, Lopez ta hasi un pase pa Antonio Fauwcet na su banda drechi, Fauwcet ta debolbe e bala pa Lopez cu t’awor na rand di area penal di Estrella (banda robes), y den un ‘habri y sera di wowo’, den un espacio reduci, cu tres defensor dilanti di dje, e ta lansa un bala pa bati e portero Pieter de Vries di Estrella na su banda drechi, niun hende a wak Lopez saca e tiro aki. United 1 – Estrella 2.
Asina ta cu di nada, United t’awor den e wega. Estrella mester a worry cu despues di tur e wega cu nan a hunga, awor nan ta na punto di perde nan bentaha y e tres puntanan. Estrella a hasta cambia portero pa e ultimo parti di e wega unda cu Gioshua Maduro a drenta pa yuda mantene e bentaha minimo aki y e tres puntanan.
Na minuut 85 United a hera keda cu diez hungado or cu Woodthes Paulus a haya un carchi cora pa wega peligroso, pa algun minuut despues e arbitro principal cambia su decision y a cambia e carchi cora pa un carchi geel, despues cu Paulus ya a bandona cancha. United a keda insisti y bai “todo por todo” pa empata e wega, Denrick Lopez casi a anota un gol di chalaka atrobe, entre otro intentonan, e ekipo nortero casi a empata e wega.
Na final, Estrella a logra want’e resultado, cu hopi sodo, p’aso United a tira dilanti y duro den e ultimo parti di e wega, y sigura e tres puntanan di oro, asina ta hasta pasa Bubali (pa diferencia di gol) y bai den di ocho lugar riba tabla, pa huy un poco for di e zona di decenso.
Tur dos portero di Estrella a hasi un bon trabou pa wanta United. “King of the Match” den e wega aki ta Gioshua Maduro cu drenta pa contene United den e ultimo 20 minuut di e partido aki y salba Estrella.
Den siman 9 – United lo bai contra Riverplate Diadomingo anochi y Estrella contra Bubali Diadomingo atardi.
Te otro siman!


c: text/html

text:
Lusnan di tráfiko na Abraham de Veerstraat ta for di servisio
Lusnan di tráfiko na Abraham de Veerstraat ta for di servisio
Geplaatst op 16 Òktober 2019 dor di Ministerio di Tráfiko, Transporte i Planifikashon Urbano
Willemstad- Servisio pa Obranan Públiko (OW) ta informá ku pa motibunan tékniko e lusnan di tráfiko na Abraham de Veerstraat ta for di servisio pa tempu indefiní.
Segun e kompania ku ta supervisá e lusnan, e “printboord” di e outomat a daña. E kompania ta hasiendo e trámitenan nesesario pa remplasá e “printboord” daña, di forma ku e lus di tráfiko na Abraham de Veerstraat por funshoná bek.
Mientrastantu e lusnan ta for di servisio i Servisio pa Obra Públiko ta pidi outomobilistanan pa tene bon kuenta ku esaki i kore kou koutela.

robotstxt: allowed

filter: keep


text:
Ya pa hopi aña Fysio di Bario ta duna gemnastik pa embaraso. Esaki ta bai den koperashon ku Sentro Hubentut i Famia kendenan ta ofresé un trayekto di guia pa futuro mamanan na Boneiru. Durante kurso ta duna hopi informashon i ehersisio pa prevení kehonan físiko durante di embaraso i pa prepará e parto.Tin tambe un anochi pa pareha. Aki e futuro tatanan ta siña kon nan por guia nan pareha durante parto.
ur interesado por haña mas informashon i inskribí na ofisina prinsipal di Sentro Hubentut i Famia: Kaya Prinses Marie #7, telefòn 715 7200.


text:
ORANJESTAD, Aruba – Januari 11, 2022 – Fundashon Stimami Sterilisami ta preparando pa lansa su campaña nacional di sterilisacion di cacho y pushi pa 2022. Danki na contribucionnan generoso di Bucuti & Tara Beach Resort, Aruba Tourism Authority, Aruba Bank, Setar N.V., Ewald Biemans, huespednan di Bucuti y residentenan local, e fundacion lo por cuminsa cu su campaña di sterilisacion pa 2022!
E programa cu a wordo inicia y pa gran parti financia door di Bucuti & Tara Beach Resort y a wordo sosteni door di otro organisacionnan, a logra sterilisa aproximadamente 27,724 cacho y pushi entre 2016 – 2021. “Aunke esaki ta un logro grandi, nos ta hopi leu di logra nos mision pa resolve e problema di sufrimento di cacho y pushi riba caya,” Biemans ta splica. “Sin sterilisacion, un cacho of pushi ta reproduci exponencialmente. Awo cu nos mester a stop pa seis luna, nos ta wak e situacion cu nos a traha asina duro pa mitiga, birando pio atrobe. Tur dia nos ta wak mas y mas cacho of pushi bandona. Pesey nos ta sumamente agradecido na tur organisacion y persona cu a contribui y nos ta cla pa cuminsa duro bek den 2022. Nos ta haci un yamada na e poblacion pa porfabor sterilisa boso mascota na tempo. Keda pendiente pa mas informacion den un paar di dia.”
Fundashon Stimami Sterilisami ta un non-profit organization cu ta uza 100% di tur donacion pa ofrece subsidio parcial pa e procedura di sterilisacion pa tanto publico en general, como tambe organisacionnan di boluntario cu ta cuida bestianan di cas of riba caya. E organisacion su bukinan ta habri y ta wordo controla pa asina brinda transparencia total di e uzo di fondonan. Pa esnan cu kier aporta na e gran causa aki, por haci donacion directo na Fundashon Stimami Sterilisami, cuenta: Aruba Bank 6012630190.


text:
Pa: Fittipaldi Pietersz
Un konosido suidadano komersiante di e bario Antriol ta konta algun eksperensia di kos straño ku el a pasa den na algun okashon.
“Un biaha piskando na laman pariba den área di Spelonk ami i algun amigu
nos a wak un lus di salta pero na e momentu ei no tabata sa ta kiko e tabata. Nos a pensa ku esaki tabata kisas un outo òf motosaikel, sinembargo a keda poko straño pasombra ta un área ku hopi baranka pues un vehíkulo motorisá no por pasa einan.
Ami i un amigu a keda traha repa sperando e otro hendenan regresá for di un sitio riba baranka poko mas leu kaminda nan a bai piska. Nos a stòp un ratu ku hasamentu di repa i kuminsá lusa ku flèshlait den direkshon di e lus.
E lus a bin den nos direkshon i bira un splendor hopi grandi pa despues disparsé. Esaki a sosodé na un distansha di mas o ménos 20 meter for di nos. Momentu esaki a sosodé, nos a spanta poko i a opta pa no sende flèshlait mas. Esaki a pasa diferente bes na e mes un sitio ora nos ta bai piska. Nan ta bisa no ta nada malu simplemente lus di salta.
Otro biaha nos a bai piska, e biaha aki den boto den área di Saliña. Kos tabata ketu na e sitio, piska no tabata kome. Mi a drumi den boto bai soño i a bin un lus for di direkshon di shelu i mi amigunan ku tabata huntu ku ami a spanta. Nan a lantami i konta loke a sosodé i a bisa ban for di e sitio purá.”
Si abo ta deseá di konta algu straño ku bo a eksperensia, por tuma kontakto ku Pietersz na number 7905999.


text:
WILLEMSTAD- 20 di yanüari 2015 – Di 14 pa 18 di yanüari 2015 Ofisina di Turismo di Kòrsou i diferente partner den sektor privá a partisipá na Vakantiebeurs 2015 kual a tuma lugá na Jaarbeurs na Utrecht. E aña aki Kòrsou tabata anfitrion di Vakantiebeurs. Ku e atenshon spesial aki riba Kòrsou, e tim kompletu a sa di probechá di e okashon pa mustra biaheronan europeo dikon Kòrsou ta asina gusta i ku Kòrsou tin hopi mas di ofresé ku solamente solo, santu i laman. Nos por mira bèk riba un bon promoshon pa Kòrsou.
E aña aki Vakantiebeurs a konta ku partisipashon di un total di 117.063 bishitante repartí riba e 5 dianan ku e feria di biahe a tuma lugá. Kòrsou tabata prominentemente presente den e ‘Caribbean Village’ ku un stènt kolorido kaminda e bishitante e aña aki por a partisipá na diferente aktividat original manera entre otrotayér di kushinamentu i tambe na un ruta kulinario na kua Kòrsou huntu ku 6 otro destinashon a partisipá.
Ademas e bishitantenan por a saka un CuraSelfie kual ta un potrèt saka dilanti di un dekòr di Kòrsou. Un total di aproksimadamente 1.100 bishitante a partisipá na e akshon aki kaminda nan por a gana premionan atraktivo. Banda di esei a rifa tambe ticket pa 2 persona pa nan por bin bishitá nos pais. Tambe e diferente partnernan a amplia riba tur e aspektonan ku ta hasi Kòrsou un isla dushi pa bishitá. E strategia di e tim presente tabata pa konvensé e bishitante di e produkto diversifiká ku Kòrsou ta ofresé, ku ta muchu mas ku solamente solo, santu i laman.


text:
ORANJESTAD,Aruba
Aruba Hotel & Tourism Association (AHATA) ta acumula e cifranan di ocupacion y prijs di hotelnan tur luna, y pa luna di Maart 2020 e CEO di AHATA Tisa LaSorte ta confirma cu e crisis di COVID-19 a afecta turismo den e luna di Maart drasticamente.
MAART 2020
Ocupacion: E ocupacion na hotelnan a baha cu 48.4 punto compara cu Maart 2019, yegando grado di ocupacion di 41.7%. Esaki ta un nivel di ocupacion cu ta trese perdida financiero.
ADR: E balor averahe di cada camber (ADR) den Maart a baha cu 3.5% compara cu un aƱa pasa, yegando $333.25.
RevPAR: E entrada averahe pa tur camber disponibel, na Maart tabata $138.93; un reduccion di 55.4% compara cu un aƱa pasa.
E crisis a corta nos turismo na mita den luna di Maart y na April ta conoci cu tin 0 turista y 0 entrada na hotelnan di Aruba y otro companianan miembro di AHATA. AHATA ta proyecta cu e situacion di 0 turismo lo dura varios luna y cu lo experiencia un trayectoria di recuperacion hopi largo. E realidad ta cu tin hopi compania cu no por sobrevivi varios luna sin entrada.
E situacion sin precedente ta pidi pa accion di gobierno pa ofrece pakete di alivio na sector priva, pa por mantene mas hopi compania posibel den un posicion pa por habri nan porta bek y keda ofrece empleo den futuro. Sin commercio no tin empleo y no tin entrada pa presupuesto di gobierno. Ademas, nos gobierno mester demostra responsabilidad durante e crisis desastroso y baha gastonan drasticamente den su presupuesto. Awor mas cu nunca ta tempo pa vision, sabiduria,responsablidad y accion decisivo pa salvaguardia nos pais su futuro.


text:
ORANJESTAD, Aruba: Hospital a celebra cu su empleado di luna di Juni 2017 den persona di Darlene Laveist. A nomina Darlene Laveist a base di puntonan, virtudnan cu nan a manda dilanti pa asina e por yega na remarca y pa keda eligi como empleado di luna.
Locual cu ta resalta den Darlene como empleado ta cu e ta un persona cu ta gusta siña y desaroya su mes, manager di Human Resources, sra. Sheila Kelly a expresa. “E ta un persona hopi dinamico y yena di energia. Tambe e ta duna tur su apoyo y coopera cu otronan.” Darlene ta un persona cu semper ta mira cosnan na e banda positivo, pa asina e por drecha cosnan, procesonan, por ehempel den e departamento di Human Resources.
Algo cu ta pone Darlene destaca ta cu e no ta ria pa haci extra trabou, cu ta tareanan cu normalmente no ta pertenece na su encargo. “E ta un persona cu ora e hinca algo den su cabes pa ehecuta, e ta bay pe y haci’e mas miho posibel”, sra. Kelly a indica di e cualidad di su colega Darlene Laveist.
Secretaria di Human Resources di Hospital, Darlene Laveist, a keda scogi como empleado di luna di Juni. Darlene Laveist tabata emociona pasobra e no a spera cu nan a scoge su persona. “E tabata un sorpresa hopi bunita di mi coleganan cu a nomina mi como empleado di luna”, Darlene Laveist, kende tabata contento, a bisa.
Darlene Laveist ta un persona pro-activo na su pia di trabou y e ta kere cu otronan tambe mester haci mescos. Keda haci pa alcansa cosnan miho, di ta multitasking y semper keda siña algo nobo.


text:
Jaburibari – Diahuebs mainta algo prome cu 8:30 polis a bay panort e centro di nos grandinan, situa na Jaburubari. Akinan un incidente a tuma luga y nan lo tin un persona wanta.
Na yegada a resulta cu ta trata di un accidente entre un taxista y un scooter. E persona ariba e scooter a rabia basta ora esaki a pasa y a manda un piedra dal e glas patras di taxi van.
E problema a start ora cu e motociclista a bisa cu e lo no tin placa pa paga loke a pasa y aparentemente lo no tawata tin intencion di bay paga nada tampoco, segun nos por a compronde.
Polis a detene na e sitio y a transporte pa warda di Shaba. E taxista lo mester a pasa na warda tambe, caminda cu departamento di trafico lo mester a pasa tambe.


text:
Un elenco di artistanan local ta actualmente filmando e pelicula “Huicio Perfecto” cu ta un pelicula produci pa Angel Productions, cu Angelo Croes como director principal, Roy Croes como co-director y Stephanie Croes como assistant director den script y screenplay.
Segun tin planea cu e premiere di e pelicula lo tuma lugar despues di Carnaval otro aña.
E director, Angelo Croes, a haya inspiracion pa alerta e comunidad Arubiano pa nan bira consciente di e crimennan organisa cu a cuminsa infiltra pocopoco den nos nacion. E elenco tin alrededor di 8 luna preparando pa e pelicula y tur diasabra nan ta train e escenanan durante 3 pa 4 ora. E prome filmacion tabata den sala di corte cual a bay perfectamente sin niun problema. Te cu awor nan a filma 20 escena, cu a bay hopi bon mes danki na tur e training cu nan a logra completa prome cu dia di filmacion. Tin cuater personahe den “Huicio Perfecto” cu tin un rol masha peculiar mes; Django, Max Harms, Cachora y Narianna. Django ta e personahe principal cual rol ta ser hunga pa Alvin Molina, y e otro actornan ta Manuel da Silva como Max, Daybelis Croes como Cachora, y Joy de Nobrega como Narianna
Sigur tabatin hopi reto pa por a realisa e pelicula local aki y especialmente den e parti financiero. Nan a haya alrededor di un miyon florin den loke ta encera ayudo den localidad-, auto-, sponsor- y personanan cu a para firme tras di e proyecto aki. Nan sponsornan ta; KFC, RDA, DOIT Center, Island’s Best Windows and Doors, Clinica Dr. John Croes, Sultan Restaurant, Caribbean Bar y tambe Manuel da Silva. E vestuario, makiyahe y transportacion di e personahenan a ser cubri pa cada actor nan mes. E ekipo ta hopi contento y agradeci na tur esnan cu a aporta di algun manera of otro pa asina nan por a logra realisa e proyecto artistico local aki.


text:
Share this on WhatsApp
Un affair ta un infidelidad, na unda un of tur dos persona den un relacion ta busca intimidad, romance y/of aventura pafo di e relacion teniendo su actuacionan scondi pa e otro.
Den relationship coaching nos conoce 7 tipo di affair:
1. Spontaneous / Impulsive affair
Un infidelidad no-planea, cu a tuma luga a base di un decision impulsivo, por ehempel e conocido “one night stand.” Hopi bes tawata tin alcohol of droga envolvi y e persona tawata den un ‘high’, flirty mode, pasando bon y a tuma decision ‘in the heat of the moment’ sin pensa mas leu. Mayoria bes e persona ta hopi arepenti ya cu ta trata aki di un ‘slip’ cu e nunca a spera di comete y nunca mas lo comete.
2. Intimacy / Conflict Avoidance affair
Mayoria affair ta cay den e categoria aki. E tipo di affair aki tin di haber cu problema di relacion cu ta surgi di problemanan riba nivel personal of trauma di infancia di un of tur dos persona. A consecuencia di esakinan e persona(nan) ta evita conflicto y contacto intimo na unda tin emocion envolvi, den e caso aki, cu e pareha. E tipo di affair aki ta sirbi como un sorto di ‘escape’ di e relacion of como un oportunidad pa experiencia e intimidad cu ta sinti cu no por haya den e relacion.
3. Philanderer / Casanova affair
Esaki ta e affair tipico di e ‘casanova’ of ’player’. Esun cu ta haci su mes culpabel na e tipo di affair aki generalmente ta e hende homber di karakter machista. Generalmente e tipo di affair aki no tin emocion envolvi, e tercera persona no ta mas cu un conkista. E persona aki ta ripiti su actonan sin sinti ningun tipo di remordimiento. En realidad e ta un persona hopi insigur y p’esey e ta sinti necesidad constante pa proba su masculinidad.
4. Entitlement / Revenge affair
Esaki ta e tipo di affair cometi door di personanan cu ta sinti cu nan por, mag of merece esaki. Por ehempel, un persona cu poder economico, un persona cu un ‘celebrity status’ of un persona cu pa un motibo of otro kier tuma venganza riba e pareha. E persona aki no ta mira dicon e mester limita su mes. E persona aki, of ta un persona cu tin tendencia narcista of ta un persona cu a wordo traiciona door di su pareha: ‘awor ta mi beurt, pa bo wak con bo ta sinti’.
5. Split self / Romantic affair
Esaki ta un affair tipico di un ‘midlife crisis’ na unda e persona ta distancia su mes di e persona cu ela bira y ta sinti e necesidad pa afeccion y atencion di un of mas tercera persona. E tipo di affair aki ta proporciona un coneccion emocional hopi profundo, lagando e persona sinti ‘alive’. Esaki generalmente lo tuma luga den un relacion cu a fria. E persona ta pensa cu no tin nada mas pa spera di e relacion pero ta keda sinti responsabel pa e yiunan of ta keda pa motibo di stabilidad economico, mientras e ta busca romance pafo di e relacion.
6. Exit / Separation affair
Esaki ta wordo cometi door di e persona cu kier sali di un relacion di termino largo, y ta uza e affair como motibo. E persona tin e tendencia di kier evita conflicto of di expresa su emocionnan, of a expresa si necesidadnan repetidamente sin haya oido di e pareha y e resentimiento a crece te na e punto cu e persona no por soporta mas di keda den e relacion. Pa evita di duna splicacion detaya di su sentimientonan, e persona ta opta pa uza e affair como motibo pa kibra e relacion, y no ta dispuesto pa reconsidera of wak atras.
7. Sexual Addiction affair
Sex addiction no tin di haber cu problema di relacion, pero, igual na otro tipo di addiccion, mas bien ta un reto personal cu tin su efecto ariba e relacion. E persona no por haya suficiente sex y ta constantemente bezig ta satisface su mes y buscando estimulo, incluyendo entre otro sexting, pornografia y prostitucion. Un pareha no ta suficiente pa satisface su apetito. Esaki ta un persona cu mester di ayudo psicologico. E persona no ta haci esaki a proposito, mirando cu esaki ta algo cu e no por controla.
Believe it or not, there’s hope
Cu excepcion di e ‘exit affair’ ta posibel pa recupera di cualkier tipo di affair, si ambos kier esaki y busca ayudo adecuado. Un affair ta afecta e fundeshi di e relacion, y pa e motibo ey mester cuminsa ful di nobo, pues e lo tuma su debido tempo. Basicamente nos ta papiando di morto di e relacion y nacemento di un relacion nobo na unda e personanan lo sa di comunica miho y mas abiertamente tocante nan sentimientonan y deseonan.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
ORANJESTAD,Aruba
E contribuyentenan cu haci pago di impuesto di vehiculo di motor 2020 via banco, por ricibi e comprobante di pago (recibo) si nan ta desea di Departamento di Impuesto via e-mail: info@impuesto.aw. Den e peticion e contribuyentenan mester inclui e siguiente informacion: – Nomber y fam – Persoonsnummer – Number di auto – Potret di comprobante di pago di banco Despues di verifica e pago, e contribuyente lo ricibi su comprobante di pago di Departamento di Impuesto via e-mail. Ta importante pa remarca cu e trafico di dato den forma digital tin su riesgonan mirando cu esaki ta contene informacion confidencial di e contribuyente (nomber, fam, adres, persoonsnummer etc.) Departamento di Impuesto ta urgi tur contribuyente pa sigura e informacion ricibi via nan email account y no por para responsabel si esaki no ta wordo bon warda. Gerencia di Departamento di Impuesto 14 di januari 2020


text:
Roald Lapperre en Saskia de Reuver a kòmbersá ku representantenan di ministerio di Enseñansa i direktivanan di skol
Djárason 26 di òktober Roald Lapperre (direktor general di Asuntunan den Reino) i direktor di Paisnan, Saskia de Reuver, a kòmbersá ku representantenan di e ministerio di Enseñansa, Siensia, Kultura i Deporte i direktivanan di skol di Kòrsou.
Riba e plenchi di skol di Cola Debrot School nan a kòmbersá tokante e revishon den enseñansa i e programa di mantenshon di skolnan, pa kua Hulanda a pone 30 mion euro na disposishon. Lapperre i De Reuver a hasi uso di e oportunidat pa tende mas di loke ta biba den e mundu di enseñansa riba e dos tópikonan aki. Tabata un reunion fruktífero kaminda ku por a interkambiá habrí ku otro.
“Ta hendenan ku pashon i ku kurason pa enseñansa”, segun Lapperre i De Reuver na final di e enkuentro.


text:
Disasterprep Boneiru
Download disasterprep Bonaire! E app di Entidat Públiko Boneiru na momentu di kalamidat òf krísis!
Un orkan, hos òf kandela. Un tsunami òf hasta un inundashon. E app akí pa habitantenan i bishitantenan di Boneiru ta kontené informashon tokante e preparashonnan ku por hasi promé, durante i despues di un posibel kalamidat òf insidente. Via e app akí durante un kalamidat òf krísis Entidat Públiko Boneiru por manda notifikashon ‘push’ pa tur usuario.
Disasterprep Bonaire ta disponibel na papiamentu, hulandes, ingles i spañó. E tin un parti públiko pa tur habitante i bishitante i un parti privá spesialmente pa empleadonan di e organisashon di kalamidat.
Download e app awor akí i prepará bo mes i bo famia pa posibel kalamidatnan òf insidentenan. Despues ku bo a download e app akí bo tin e informashon akí semper disponibel riba bo telefòn. Download e app via App Store òf Play Store!


text:
Na Hospice Atardi ta ofrece cuido den ambiente di hogar. Un team di boluntario, enfermero y dokter di cas ta duna cuido y sosten na personanan cu un malesa severo pa cual no tin cura mas y cu a yega nan etapa final di bida.
Na hospice tin cuido 24 ora pa dia. E boluntarionan cu ta yuda cu cuido personal ta haci loke famia na cas tambe lo haci por ehempel compaña e huesped, yuda cu su cuido personal diario, scucha y combersa cu e huesped y tambe cu su famia y tambe t’ey pa e huesped na momento cu su pareha, famia of amigo no por t’ey.
Hospice Atardi no lo por ta un realidad sin e enfermera/o cu ta traha tur dia eynan pa duna cuido y guia. P’esey ta gradici tambe tur persona cu ta haci trabou di boluntario. “Emocionalmente e ta un trabou hopi pisa y ta pisa hopi riba cada un di e personanan cu ta duna e cuido aki, asina ta danki pa e esfuerso”, Minister Oduber a remarca.
Tambe minister Oduber y Arends ta gradici cada un persona cu ta haci Hospice Atardi un realidad y kier dunanan pabien un biaha mas cu nan di cuater aniversario. Cualkier persona cu tin interes pa haci trabou di boluntario por pasa na e hospice na Noord Cura Cabai 147 of yama 5840085.


text:
Departamento di Aduana Aruba ta pidi biaheronan cu ta preparando pa biaha pa tene cuenta cu e tarea no fiscal di Aduana cual ta e tarea secundario. Esakinan ta tareanan delega na Aduana door di otro departamentonan gubernamental por ehempel Directie Volksgezondheid of DTI. Locual ta encera cu pa motibo cu Aduana ta na frontera mester controla tur mercancia cu wordo importa, ta pasa transito of wordo exporta pa asina cuida e interes di pais Aruba riba e tereno di seguridad, salubridad, economia y medio ambiente. Ehempelnan hopi comun ta:
- Si un pasahero kier trece remedi, Aduana ta controla cu e pasahero tin un permiso valido di importación pa hasi esaki. Esaki ta pa evita cu remedinan of suplementonan cu no ta save wordo distribui riba nos isla.
- Pa cierto articulonan electronico ta rekeri di un permiso di importacion for di DTZ por ehempel pa drones y aparatonan di telecomunicacion.
- Alabes ta recorda biaheronan cu pa ley ta prohibi pa importa carni of productonan traha di carni for di Sur America y America Central. Solamente ta permiti pa importa carninan for di Slachthuizen certifica for di Merca y Europa.Si durante control Aduana constata cu tin mercancianan cu ta prohibi pa ley esaki lo wordo confiska inmediatamente y por resulta den un multa of detencion. E ta bon pa e biahero corda cu Aduana tey pa cumpli cu e ley pa asina por juda cuida e bienestar di cada ciudadano di e pida baranca aki.


text:
Responsabilidat sosial empresarial
Nos ta sostené di kurason!
WEB ta pará mei mei den sosiedat. Ta nos mishon pa duna un kontribushon na un bon salubridat públiko, kapasidat general i un nivel di bida haltu na Boneiru.
Esei nos ta hasi pa medio di suministro di awa di bebe i elektrisidat konfiabel, duradero i pagabel i e purifikashon di awa di kloaka. Pero nos ta hasi mas: huntu nos ta hiba Boneiru mas leu.
Na WEB nos ta haña importante pa duna nos aporte na un desaroyo positivo di hubentut. Tambe nos ta duna atenshon na bienestar di grandinan na nos isla. Nos ta sostené edukashon, informashon i konsientisashon ribe e tereno di awa, energia i durabilidat. Mas ku 50 aña kaba WEB tin un maneho di spònser sólido.
Hidden
Hidden
Durabilidat
Pa WEB durabilidat ta mas ku e práktika empresarial. E suministro di awa i elektrsisidat na Boneiru mester duna un aporte na e desaroyo duradero di e isla. E populashon ta krese, turismo ta oumentando, Boneiro ta un merkado kresiente. Den e añanan binidero WEB lo invertí hopi. Solamente asina e konfiabilidat, pagabilidat i kalidat di e suminstro di energia i awa por ser hibá na un nivel ku ta kuadra ku e Boneiru ku ta desaroyando su mes hopi lihé.
E porshon di energia renobabel (koriente bèrdè) di WEB ta aproksimadamente 38 procent riba base anual. E energia ta ser produsí pa turbinanan di bientu di ContourGlobal Bonaire na Morotin i e Piloto Solar na Barcadera. E produkshon di awa di bebe na Hato ta tuma lugá ku e téknikanan moderno di osmósis inverso, ku ta spar energia i prevení kontaminsahon di nos awa di laman. Tambe WEB ta responsabel pa transporte i purifikashon di awa di kloaka na Boneiru i resiklahe di e awa di kloaka purifiká komo awa di irigashon.
Un sistema di bida duradero pa tur habitante di Boneiru mester ta aksesibel, en i brasá komo norma sosial. P’esei gustosamente WEB ta promové alternativanan aksesibel, pagabel i atraktivo duradero.
Un manera di biba duradero mester ta aksesibel pa tur habitante di Boneiru, mester ser apoyá aktivamente i brasá komo norma sosial. P’esei gustosamente WEB ta promové alternativanan aksesibel, pagabel i atraktivo duradero.
Petishon pa spònser
Bo ke pa WEB spònser bo evento of meta sosial? E ora ei entregá nos un petishon! Esaki bo ta hasi por eskrito, via pòst pa Kaya Gresia #6 òf via meil na info@webbonaire.com
Inkluí e siguiente informashon den bo petishon pa haña spònser:
- Nòmber & adrès di e organisashon
- Nòmber & number di telefòn i e-mail di e persona di kontakto
- Nòmber di e evento òf meta
- Deskripshon di e evento òf meta
- Eventual otro spònser di e evento òf meta
- Motivashon
- Kontra prestashon
- Bista finansiero
Nos ta informá bo denter di dos siman despues di risibí bo petishon.
Hidden
Hidden
Reglanan di wega
- WEB ta duna preferensia na petishon pa spònser ku ta konserní hóben, grandinan, patrimonio kultural, deporte, edukashon i desaroyo.
- Mester entregá WEB un petishon pa spònser minimalmente 3 siman promé ku fecha di e evento.
- Por entregá un petishon di parti di un organisashon, skol, asosiashon, fundashon, tim òf ofisina di evento. Petishon individual no ta ser honrá.
- WEB no ta spònser evento, metanan òf organisashon ku ta diskriminá a base di konvikshon polítiko, sekso i/òf konvikshon religioso. Tampoko nos no ta honra petishon ku tema di droga, alkohòl i/òf sèks. Nos no ta aseptá petishon pa evento, metanan òf organisashon religioso i/òf polítiko.
Asosiashon di deporte Vespo
For di sèptèmber 2015 WEB ta sponser prinsipal di Asosiashon di deporte Vespo na Rincon. WEB ta sostené Vespo riba tereno finansiero pa sigui desaroyá su mes i reforsá e espíritu deportivo. WEB i Vespo kontinuamente ta wak kon huntu nan por duna balor agregá na e aktividatnan di Vespo. Tur aña nos ta analisá e resultadonan riba i pafó di fèlt.
Patrimonio kultural
Bo tabata sa ku WEB a adoptá e mulina di Dos Pos? Dos Pos for di 1889 ta suministrá abitantenan di Rincon i doñonan di kunuku den e área di awa. Na 1940 a pone un pos. Aña 2014 na WEB su 50 aña di eksistensia a restorá e molina di awa, baki, i kranchinan. Dor di mantenshon di e patrimonio kultural históriko aki WEB ke duna un aporte na identidat i konekshon den e komunidat Boneriano.
Wega di Spar di WEB
Uzo konsiente di awa i elektrisidat ta di sumo importansia pa WEB.. Nan no tei riba nan mes. .
Siña spar hungando wega di spar
Muchanan di awe ta e klientenan di mañan. Hungando e wega di spar muchanan ta bira konsiente i siña baloráawa di bebe i elektrisidat
Di tèst dor di e muchanan
E Wega di Spar di WEB ta un wega di mesa klásiko pa grupo 3 te ku 8 di skol básiko. Tur parti di e wega a ser trahá na midí, apto pa mucha i gran parti produsí na Boneiru.
Despues di sekshonnan di interkambio di ideanan entre WEB Communications i Deviate Design, un prototipo a ser diseñá. A tèst esaki ku grupo 3 i 4 di Kolegio Kristu Bon Wardador i grupo 7 i 8 di Bassisschool Aquamarin. Den e vershon definitivo a inkluí e komentarionan di e muchanan.
Lokalmente produsí
WEB a konsedí mayoria parti di e wega posibel na produktornan lokal. Por ehèmpel, Carpinteria Statia ku a produsí e partinan di power blocks, awa blocks, kasnan, kahanan i bòrchinan pa e wega.
Grabashon di e diferente elementonan pa e wega a ser hasi dor di SML Concepts na Nawati. Tambe nan a desaroyá e flip-coins i Webbies i a proporshoná e instalashon final di e bòrchinan pa e wega.
E imprentanan téknikamente a ser imprimí na Hulanda. Cavalier Logistics a sòru pa e transporte lihé pa Boneiru.
Lansamentu
Riba 23 di febrüari 2018 timnan di promoshon di WEB a hiba 15 wega na e 8 skolnan básiko na Boneiru. E dosentenan, ku komo ‘WEB Meester’ ta e lidernan di e wega, a ser instruí adelantá. E timnan di promoshon a pone e wega kla i e kamarografonana filma e promé biaha ku e muchanan a hunga e wega.
E entusiasmo, e alegria i e kompetensia kontagioso entre ekiponan tabata maravioso pa mira. WEB gustosamente ta hasi su esfuerso pa un desaroyo mayor di konsientisashon riba awa di bebe i elektrisidat den e generashon nobo.
Dia Mundial di Awa di WEB
Tur aña dia 22 di mart ta Dia Mundial di Awa. Na henter mundu hendenan ta reflekshoná riba e importansia di awa. Awa dushi limpi i seif, pa hende, bestia i mata. Tambe pa tera, asina esei no ta bira desierto.
Si nos yuda naturalesa, naturalesa ta yuda nos
Na Boneiru nos ta traha nos mes awa di bebe. Pero nos ta sòru tambe pa awa dushi natural. Nos ta planta palu i mata pa nan wanta evaporashon di awa.
Nos ta traha dam, asina áwaseru no ta kore bai. Nos ta drecha fuente i pos pa awa dushi. Nos ta usa awa di kloaka purifiká pa irigashon. Asina nos ta haña mas bèrdè mientras nos ta spar awa di bebe.
Tur aña WEB Bonaire ta organisá un kompetensia espesialmente pa mucha en konekshon ku Dia mundial di Awa.


text:
WILLEMSTAD – Organisashonnan di naturalesa ta avisá pa pèrdidanan ekonómiko grandi si no bini atenshon pa mantenshon di naturalesa i kambio di klima den e negosiashonnan ku Den Haag pa e drechamentu di e islanan Aruba, Kòrsou i Sint-Maarten.
Entradanan ku por ehèmpel na Kòrsou ta gana via (eko)turismo i peskeria i indirektamente di aktividatnan relatá na naturalesa ta entre 21 i 63 porshento di e produkto nashonal bruto (BNP) di e isla. P’esei segun Mark Vermey, direktor sientífiko di Caribbean Research and Management of Biodiversity (CARMABI), ta importante pa hiba (protekshon di) naturalesa den e paketenan di pais ku Hulanda a sintonisá ku Kòrsou, Aruba i Sint-Maarten pa troka pa fiansa di emergensia. “Kòrsou lo pèrdè kasi 400 mion dòler di entrada si e refnan di koral disparsé”, Vermeij ta bisa.
Prekupashonnan grandi serka organisashonnan di naturalesa
Dutch Caribbean Nature Alliance (DCNA) , ku ta sostené e organisashonnan di maneho di e Áreanan di Naturalesa protehá na tur seis isla di Hulanda Karibense, ta insistí serka reino Hulandes pa den e diskushonnan di sosten di likididat duna atenshon na motibunan di medio ambiente i durabilidat di klima, pa Kòrsou, Sint-Maarten i Aruba.
“Nos ta sigui e diskushonnan entre e gobièrnunan den Reino tokante e sosten di likididat pa Kòrsou, Aruba i Sint-Maarten minusiosamente i nos ta masha prekupá ku den e diskushonnan ei no tin lugá pa medio ambiente, mantenshon di naturalesa i durabilidat di klima pa e islanan’, Tadzio Bervoets, direktor interino di e ret ta bisa.
Mester di mas diskushon ku fókùs
Segun Bervoets lo mester bini mas diskushon ku fókùs pa den Reino traha na desaroyo di medionan nesesario pa reakshoná riba e kantidat di problema di medio ambiente ku Kòrsou, Aruba i Sint-Maarten ta enfrentá komo konsekuensha di kambio di klima.
“Esaki lo ke men entre otro mas sosten pa un mihó maneho di awa shushi òf desaroyo di strategia pa protehá áreanan di naturalesa ku ta krusial pa limitá e konsekuenshanan di kambio di klima”, segun Bervoets.
Krísis di klima ta mas serio ku krísis di corona
E direktor interino ta insistí pa duna mas atenshon na dunamentu di sosten pa e kambio pa un ekonomia di resiklahe, pa asina e islanan ta mas resistente kontra e konsekuenshanan inevitabel di kambio di klima.
“E konsekuenshanan negativo di e krísis di klima por ta mas serio pa e islanan karibense ku e krísis di corona i p’esei mantenshon di fuentenan di ayudo natural mester para sentral den e diskushonnan tokante e reformashon di e islanan”, segun Bervoets.


text:
Duo detené pa ladronisia i konfiskashon di vehíkulo.
KOMUNIKADO DI PRENSA 263 /2022
28 mei 2022
Duo detené pa ladronisia i konfiskashon di vehíkulo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 28 di mei 2022 alrededor di 04.41’or, Sentral di Polis a risibí informashon ku
deskonosínan ta kibrando den un negoshi den Kaya Kooyman.
Mesora a dirigí un unidat di warda di polis di Punda na e sítio.
Na su yegada el a bin topa un vehíkulo den kua tabatin artikulonan prosedente di
ladronisia.
Den e edifisio polis a bin topa e hòmber sospechoso Q.L.G di 30 aña di edat nase na
Kòrsou ku a keda detené.
Mas despues riba tereno di e negoshi, polis a bin topa un di dos sospechoso, e hòmber
S.D.A. di 27 aña di edat nase na Hulanda ku tambe a keda detené.
Huntu ku e vehíkulo konfiská a transportá e dos sospechosonan pa warda di reshèrshi, na
unda despues ku e duo a keda presentá dilanti di un fiskal ouksiliar, a keda enkarselá
pendiente di mas investigashon.


text:
Sergeant Rayron Thiel di Arumil y mentor di SVT. ta menciona cu nan a cuminsa opleiding cu 24 cursista y a logra termina cu 20. Algo cu nan ta orguyoso y tambe cu nan a mester adapta pa motibo di covid-19.
Awo por bisa cu 20 cursista a pasa nan prome fase, pa sigui cu stage, pero ta satisfecho cu nan a demonstra cu nan kier a barrett y logra esaki. E ta duna e hoben un di dos oportunidad den nan bida.
Thiel ta menciona cu hopi hoben ta pasa den situacion aden anto SVT ta dispuesto pa duna un man y haci di eskai. Esaki ta e grupo mas grandi cu a caba e prome fase completo.
Hoben Croes cu a finalisa e trajecto prome fase, ta expresa cu e trajecto ta encurasha pa sigui bay dilanti den bida. Un dia importante pa nan por a logra un grupo grandi pa caba.
Un experiencia pa bay den mondi, subi cero, un experiencia cu mester a prepara mentalmente y keda fuerte pa por logra e meta na final, e hoben ta comparti. Croes lo sigui su opleiding di Arumil na Curacao cu esnan cu por sigui y esnan cu ta bay sigui stage pa por tin un trabou.
Jessica Ras, coordinador SVT, ta felicita tur e 20 hoben cu a caba nan prome fase, e ta bisa cu henter team di SVT, hobennan, famia y Aruba mester ta orguyoso.
E amor y pasenshi di cada un cu a haci e trajecto posibel. E ta comparti riba e trajecto di hende muhe, caminda ya a cera e parti inscripcion, nan mester keda selecciona pa motibo cu 30 hende muhe a inscribi pero lo cuminsa cu un grupo di 15 hende muhe.


text:
KRALENDIJK- Un delegashon di sektor turístiko di Boneiru a bishitá e ofisina principal nobo di Tui na Kòrsou.
Na e ofisina Veroesjka de Windt di Bonhata i Miles Mercera di TCB tabata tin un enkuentro ku Rick van der Pluim, ku ta e hefe di TUI Dutch Caribbean & Suriname.
E tres partidonan a kombersá tokante desaroyonan na Boneiru i e diferente proyektonan ku ta den tapara na Boneiru. Di parti di TUI a trese dilanti ku nan ta kontentu ku e resultadonan di buelonan entre Amsterdam ku Boneiru.
Koperashon
Partidonan tambe a papia tokante e koperashon den futuru i a palabrá pa sigui traha estrechamente huntu pa bienestar di e desaroyo di sektro turístiko di Boneiru.


text:
Kralendijk- Christen Democratisch Appèl (CDA) a bira e partido mas grandi na Boneiru den elekshon pa parlamentu Hulandes.
E partido di entre otro Raymond Knops a logra saka un total di 864 voto na Boneiru. Na di dos lugá ta bin D66 ku a logra un total di 431 voto i na di 3 lugá e partido di Promé Minister Mark Rutte ku un total di 360 voto.
Na total 3049 siudadano a hasi uso di nan derecho di voto. Tabata tin 2986 voto ku tabata bálido. Esaki ta nifiká ku atrobe un porsentahe hopi abou di masomenos 22% di esnnan ku por a vota, a partisipá den elekshon di Tweede Kamer.
Knops
E resultado positivo di CDA pa gran parti lo a wòrdu kousá dor di e efekto di Sekretario di Estado, Raymond Knops. Ounke sierto hende ta haña Knops arogante, hopi otro ta atmirá su firmesa. Banda di esaki tambe tin ku menshoná ku lider di partido UPB, James Kroon a kampañá pa CDA en general i pa Knops en partikular.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
ORANJESTAD,Aruba
Segun sra Arends-Reyes pa hopi aña por a tuma nota cu e gran edificio di e ex-John F. Kennedy school tawata den e estado di decadencia. Porfin despues di un vision y un plan di Gabinete Mike Enan 2 pa eleva e area cu ta e prome bista despues cu yega Aruba, un proyecto grandi mas cu a materializa. Banda di e fase 2 di Lineair Park e gran monumento di ex-John F. Kennedy school lo complementa e area como uno bunita y moderno.
E restauracion y renobacion di e edificio lo mester carga basicamente tur e departamentonan di Enseñansa, di Departamento di Enseñansa, DPS, Inspecion, Bureau Leerplicht huntu cu otro departamentonan di Cultura of por ehempel Unesco y Parlamento Hubenil, esaki tawata e plan en todo caso inicial.
E edificio ta conta cu tres parti cu ta primordialmente pa oficina y tin partinan di archivo y naturalmente cantina pa e personal. Banda di e restauracion y renobacion un otro meta tambe tawata pa reduci e costonan drasticamente di huur di edificionan priva pa cada departamento, awor cu un edificio centralisa primordialmente pa Enseñansa e servicio lo mester ta mas facil pa clientenan yega, mas eficiente y den un ambiente moderno.
E proyecto ta den su fase final y pronto Aruba henter lo tin un edificio restaura y renoba segun arkitectura original caminda cu banda di e aspecto cu lo reduci gasto di huur, tambe e aspecto estetico pa e vecindario y monumento mas rescata, e lo ta di un balor grandi pa Aruba den e aspecto social y historico. Awe Aruba por mira mas proyectonan cu ta vision di un Aruba moderno y servicial na beneficio di su comunidad sra Arends-Reyes.


text:
ORANJESTAD,Aruba
Na Brazil a tuma luga un accidente na unda cu un Pick Up Mitsubishi lo a berde control y a bay den un cura di cas. E impacto tabata basta fuerte cu a kibra e cura completo y tambe a lanta propetario y bisiñanan. Polis a presenta pa atende cu e situacion. E cura di e cas a keda completamente kibra y tambe e tubo di awa di e cas a sufri daño unda cu personal di web mester a presenta pa asina atende e tubo di e awa cu tambe a kibra. Sinembargo no tabatatin ningun persona herida, pero aki por bisa cu velosidad halto a hunga un rol.


text:
ORANJESTAD – Departamento di Labor y Investigacion (DAO) ta informa cu e comision interno cu ta duna conseho riba otorgamento di un uitzendvergunning ta bay cu reces pa 4 siman entrante 14 juli proximo. Ultimo dia pa entrega un peticion pa un uitzendvergunning lo ta diabierna 14 juli 2017.
Peticionnan cu a wordo entrega caba lo sigui cana e procedura normal. Entrante dialuna 14 augustus 2017 e comision lo tey bek pa tuma peticionnan nobo. Nos ta pidi publico en general pa tene bon cuenta cu esaki y nos disculpa pa e inconveniencia.


text:
Partido Pueblo Orguyoso y Respeta (POR) recientemente a presenta su plan di gobernacion pa e proximo 4 añanan despues di a consulta esaki cu comunidad. E documento ‘Vision 17-21 Hunto Nos Por’ ta hopi amplio y ta mustra con POR lo soluciona retonan cu tin den nos comunidad. Den e articulo aki ta mustra con POR lo atende cu e retonan cu tin pa loke ta economia y labor.
Lo introduci un ley di Restauracion Economico (LRE; “Crisis- en herstelwet”) cual, entre otro, lo aumenta efectividad y eficiencia di servicionnan cu gobierno ta brinda na sector priva. Elimina “red tape”/ tardansa innecesario den proceso di otorgamento di diferente permiso (p.e. vestigingsverunning) y lo acelera procesonan di otorga tereno, bouwvergunning y aprobacion di plan di verkaveling. Cu un reforma fiscal, pa sector priva e cambionan den nos sistema fiscal lo nifica entre otro cu e “cost of doing business” lo disminui.
Trato y oportunidad igual
Garantisa trato igual na tur inversionista unda lo elimina nepotismo (fabor na namistad, lasonan familiar of politico) y asina evita bentaha inhusto;
Para e practica di duna beneficio desproporcional na inversionista di afo y percura cu tin condicionnan atractivo igual pa tur inversionista. Percura pa oportunidad igual pa participa na destaho publico pa proyecto y compra di producto y servicio. Promove entrepreneurship unda cu ta stimula mentalidad di entrepreneurship den nos comunidad. Brinda mas apoyo na inversionista local, tanto den conocemento (legal, fiscal, laboral, etc), como tambe pa yuda facilita acceso na capital den cooperacion cu stakeholders.
Promove sistemanan alternativo di financiamento (manera “venture capital”, “crowdfunding” y “microfinance”) pa asina facilita e proceso di mobilisa capital local pa financia inversionnan local. Percura pa empresanan estatal funciona na forma eficiente y efectivo, contribuyendo na nos economia. Introduci incentivonan fiscal (dividendo, loon-, inkomsten- en winstbelasting), stimula creacion di un fondo di inversion (un asina yama crowdfunding ) y brinda e infrastructura necesario pa desaroyo di un sector economico nobo enfocando riba companianan “high tech”, E-economy, startups, companianan fintech y otro actividadnan economico basa riba tecnologia nobo y innovativo. E meta ta pa tin mucho mas actividad tecnologico riba nos pais pa asina nos amplia nos diversificacion economico, como tambe percura pa mas eficiencia den procesonan existente. Lo concentra e desaroyo aki e.o. pariba di brug.
Turismo
Pa loke ta sector turistico, lo intensifica e maneho dirigi riba mehoracion di e calidad di e producto y servicio pa asina por atrae mas turista cu un poder di compra halto y ofrece productonan atractivo pa logra un aporte na nos economia mas halto.
Centro di ciudad
Duna impulso nobo na revitalizacion di centro di Oranjestad, creando mas posibilidad pa actividad di restaurant/café cu por haci uzo di acera publico y edificionan existente. Den consulta cu stakeholders lo formula y ehecuta un programa cu e meta pa aumenta e calidad di tur tienda y boutique, cu enfoke riba calidad di servicio, mercancia y edificio, pa asina nos por converti Caya Betico Croes den un “prime shopping street” pa nos localnan y bishitantenan. Ademas lo considera pa baha e Overdrachtbelasting pa propiedadnan den centro di Oranjestad y San Nicolas.
Reactiva e plan di Cultural & Heritage City di San Nicolas y promove establecimento di “upscale boutique hotels” pariba di brug.
Duna prioridad na desaroyo di “Medical Tourism”, introduciendo e leynan necesario y e condicionnan pa esaki ta atractivo pa esnan cu ta desea di inverti den e sector aki.
Lo introduci flexibilidad den e sistema di pensioen di AOV pa duna e ciudadano cu tin por lo menos 60 aña di edad e opcion pa e por, si e ta desea: Baha cu pensioen prome cu e cumpli 65 aña cobrando un pensioen un poco reduci; Traha part time te cu 65 aña cobrando un pensioen un poco reduci banda di su salario (“deeltijdpensioen”).
Lo aumenta e salario minimo pa compensa pa e efecto inflacionario di reforma fiscal y lo aplica un extra aumento pa asina gradualmente cuminsa cera e gap entre salario minimo y e nivel minimo di subsistencia (bestaansminimum).
Pa neutralisa e impacto di aumento di salario minimo riba e “cost of doing business” lo implementa un programa nacional dirigi riba aumento di productividad laboral. Tambe crea mas eficiencia y productividad atraves di flexibilisacion di nos leynal laboral.


text:
Den fin di siman cu a pasa, Glenn Ling a yega Hulanda pa cuminsa cu su funcion como director ad interim na Arubahuis. Na Schiphol sr. Ling y su distinguido esposa Brenda Ling-Larmonie a ricibi un caluroso bon bini pa minister plenipotenciario, Guillfred Besaril.
Durante un encuentro den Sala Betico di Arubahuis, sr. Besaril a haci introduccion di Glenn Ling, como director ad interim na Arubahuis na e personal di Arubahuis y ATA Europa.
Tambe e mandatario a haci uzo di e oportunidad pa presenta su distinguido esposa, esta Siglaine Besaril-Wever y esposa di Glenn Ling, Brenda Ling-Larmonie na e personal.
Minister Besaril a bisa di ta hopi contento cu sr. Ling a acepta e encargo como director a.i. na Arubahuis y asina guia e proceso unda Arubahuis mester transforma di un organisacion administrativo pa uno cu ta brinda mas servicio na e comunidad Arubano na Hulanda, sea esaki ta studiante, Arubiano cu ta na Hulanda pa cuido medico of cualkier yiu di tera cu mester asistencia.
Sr. Ling a gradici minister Besaril pa e confiansa poni den su persona pa logra e retonan cu tin poni pa Arubahuis y cu e cooperacion di tur trahando na Arubahuis ta clave den realisa esaki. Despues di e introduccion sr. Ling a cera conoci personalmente cu e personal y a tende di nan funcion na Arubahuis.
Via Facebook di Arubahuis, minister Besaril a duna un declaracion live riba e introduccion di sr. Ling como director a.i. di Arubahuis.


text:
Category: OPINION
[OPINION] D.O.W. a stop hacimento di Caya G. F. “Betico” Croes limpi riba diasabra wak e desaster di tur siguiente diasabra y diadomingonan.
Nos a ricibi e siguiente reclamo di nos seguidornan. Diadomingo mainta esaki tabata e imagennan cu e seguidor a logra capta den Caya G.F. “Betico”…
OPINION PUBLICO: Si AZV NO TA CUBRI GASTONAN MEDICO, pa ki donder ta kita placa for di nos???
por fabor pa yuda e mucha homber pa haya su salud paso azv no ta cubri mas su gastonan danki
OPINION: Katrol kibra benta banda di caminda pa varios dia MAHOS BISTA!
Pa algun dia caba por mira un katrol kibra benta banda di caminda pariba di e boutique hotel den Caya G.F. “Betico” Croes. Ningun hende…
OPINION: Prome Minister ta broma cu asunto di integridad anto den su mesun despacho tin estafador!
Ya ta mas cu 2 aña a pasa cu varios ciudadano a bira victima di un engaño/estafa di un promotor incumplidor. E promotor estafador aki…
OPINION: Aruparking ta cometiendo destruccion y ta ocasionando peliger den trafico.
Recientemente despues di varios aña inactivo awor Aruparking ta anuncia cu pronto nan lo cuminsa cu nan accion di tuma medida contra esnan cu ta…
OPINION: Wereldprimeur op ons eilandje Curaçao!
Curaçao gaat als eerste land van de wereld een “Quantiversum Portal” krijgen. Het 4 meter hoge gevaarte zal op een hoog punt komen te staan…
OPINION: Esaki ta full fout contra regla di tafico y tambe irresponsable
Diahuebs atardi un di nos colaboradornan a tuma nota di un dama coriendo cu un van yena cu muchanan y a pone alomenos 2 mucha…
Opinion: Ta ken a bisa cu damanan no por maneha e tram?
Asombra un di nos seguidornan a keda ora ela mira un dama maneha e tram. Mesora e seguidor a para su auto y saluda e…
OPINION: Ainda no tin solucion pa e cantidad di awa para dilanti hotelnan na Palm Beach, turista y trahadornan afecta
Esaki no ta e prome biaha pero na varios ocasion tanto turistanan como tambe e trahadornan di e hotelnan den cercania ta haya nan mes…
OPINION: Dak di e “uitkijkpost” na Bubali Plas ta den mal estado y lo por causa daño na hende of vehiculo
Despues di a ricibi yamada di un di nos seguidornan pa bay observa e dak di e uitkijkpost na Bubali Plas, enberdad nos a bin…


text:
NAf 7,6 mion na restitushon den luna di novèmber
WILLEMSTAD – Te na e momento akí den luna di novèmber, Servisio di Impuesto a paga alrededor di NAf 7,6 mion na restitushon. Banda di e pago di NAf 6,4 mion riba 2 i 3 di novèmber a hasi pago di 1570 aanslag riba 11 i 14 di novèmber, ku a forma un montante di NAf 1,2 mion.
Promé ku hasi e pago, ta deskontá e debenan ku e kontribuyente tin habrí na Servisio di Impuesto, manera impuesto riba shushi, OZB i/òf otro medionan, for di e restitushon. Den luna di novèmber te ainda a deskontá kasi NAf 3 mion ku e debenan habrí, di kua alrededor di NAf 1,3 mion ta debenan di OZB. E kantidat di aanslag ku ainda nò por wòrdu pagá pasó e kuenta di banko nò ta konosí serka Servisio di Impuesto a subi bira 1.239. Esaki ta nifiká ku ainda NAf 1,7 mion na restitushon ta pendiente pa wòrdu pagá. Ta responsabilidat di e kontribuyente pa fasilitá Servisio di Impuesto ku e informashon akí mas pronto posibel.
Pa enkargo di minister di Finansa, resientemente a lansa un página di Facebook nobo bou di e nòmber Servisio Di Impuesto Kòrsou. Riba e página akí ta duna informashon balioso tokante diferente tema ku ta konserní Servisio di Impuesto.


text:
Den Haag – E delegacionnan di Staten di Curaçao, St. Maarten y Aruba a tene awe 26 di september un encuentro tripartiet como preparacion pa e reunionnan di IPKO cu lo tuma lugar e siman aki hunto cu parlamentarionan di Eerste y Tweede Kamer.
E encuentro na comienso a conta cu presencia di Minister Plenipotenciario Suplente di Aruba mr. Ady Thijsen y Minister Plenipotenciario di St. Maarten Rene Violenus.
E programa a cuminsa cu presentacion di Raad van State door di e staatsraad pa Curaçao Paul Comenencia, e staatsraad pa St. Maarten Maria van der Sluis-Plantsz y e staatsraad pa Aruba Milly Schwengle.


text:
Willemstad – Despues ku Kolegio di supervishon finansiero a risibí notifikashonnan anónimo, riba enkargo di presidente Raymond Gradus a entamá un investigashon independiente. A base di e investigashon aki a konkluí ku no tabatin violashon di integridat ni komportamentu eksesivo; sí a konstatá ku tabatin kaso di deskuido.
Ta nesesario pa introdusí mehorashon den e organisashon atministrativo i hasi e proseduranan interno mas skèrpí na sekretariado di Cft. E notifikashonnan anónimo, kual a keda entregá na komienso di aña, tabata kontené akusashon kontra e sekretariado di e tres Kolegionan. E agensia independiente EBBEN PARTNERS a ehekutá e investigashon di hecho.
Gradus: “Ounke e notifikashonnan a keda hasí anónimamente, mi a konsiderá komo mi responsabilidat pa tuma e alegashonnan ei na serio i laga un agensia independiente investigá nan mas pronto posibel. Miéntras tantu esei a tuma lugá i nos a risibí e relato di e investigashon.”
Gradus ta kontinuá: “Apesar ku a base di e investigashon no a konstatá violashon di integridat ni kondukta eksesivo, ta resultá ku tin nesesidat sí pa den sentido general introdusí mehorashon den e organisashon atministrativo i pa hasi e proseduranan interno mas skèrpí.”
Desishon
Gradus ta indiká ku komo resultado di e konklushonnan di e investigashon di hecho a tuma vários desishon. Por ehèmpel ta formulá e proseduranan relashoná ku dunamentu di trabou na personal riba un base temporal i esnan relashoná ku biahamentu pa eksterio den un forma mas skèrpi, i den futuro lo no duna gratifikashon den natura mas. Ademas, lo pone e maneho di gratifikashon riba papel, e presidente lo aprobá esaki i e sekretario lo aplik’é.
Riba un otro tereno tambe lo hasi un korekshon. Asina ta ku te desèmber 2019 tabata paga anualmente un gratifikashon di Pasku di ANG 1.000 neto na tur empleado di e sekretariado. Pa e personal lokal tabata konvertí e gratifikashon aki den un suma bruto. A keda sin hasi e prosesamentu atministrativo aki pa e personal ku ta bini di eksterior. Lo konsultá awor ku e Ministerio di Asuntunan Interno i Relashonnan den Reino kon ta konvertí e suma neto ainda den un suma bruto pa e empleadonan aki. A base di un ouditoria lo determiná mas despues si a kumpli korektamente ku e proseduranan di e atministrashon di salario.
Gradus: “Pa resumí: Cft tin un funshon ehemplar. Ta importante pa tur hende na Cft demonstrá un komportashon kompletamente íntegro. A inisiá un trayekto pa sigui hisa e nivel di konsientisashon riba tereno di integridat ku asistensia di un persona di konfiansa (vertrouwenspersoon).


text:
Diadomingo mi tawata tin e grato placer di por a asisti na un actividad organisa pa Fundacion Parlamento Hubenil Aruba (FPHA). Un actividad dirigi riba nos hobennan, esta “Debate & Speaking Championship 2022”.
E actividad aki tabatin como meta pa brinda e hobennan na Aruba un plataforma unda nan por practica nan habilidad pa debati y presenta dilanti un publico. Nan a keda prepara mediante diferente workshop cu nan a ricibi durante dos siman prome cu e evento. Mi por bisa cu e actividad aki sigur ta un manera importante pa crea hobennan activo, involucra y critico pa cu desaroyonan di pais Aruba como tambe desaroyonan mundial. E ta hopi importante pa e desaroyo di nos pais pa nos forma hobennan critico, cu sa con pa trece nan opinion dilanti y FPHA sigur ta aportando na e desaroyo aki.
E tema di e evento aki ta tabata den liña cu e tema internacional di Dia Mundial di Mucha segun Nacionnan Uni cual e aña aki a enfoca riba Inclusion, Pa Tur Mucha. Mi a gosa di e partinan cu ami por a experiencia. Sigur tin algun hoben a resalta y mi por a mira claramente futuro lidernan den e evento aki.
Mi kier manda un bes mas un pabien grandi na tur hoben cu a participa y a tuma e curashi pa para dilanti un publico y expresa nan pensamento y opinion. Tremendo decision! Mi ta spera cu nan ta sigui traha riba e formacion personal aki y cu nan invita mas hoben rond di nan pa participa tambe den e formacion aki. Pa finalisa mi kier manda tambe un un palabra di pabien na Directiva completo di FPHA y mi ta spera cu pronto nos por disfruta di un otro evento asina.


text:
ORANJESTAD – Departamento di Cultura Aruba (DCA), bou di auspicio di Ministerio di Cultura, conhuntamente cu Popcorn Club, tin e proyectonan anual Gang di Arte y Dream Dare Do. Un Plataforma pa hobennan por desaroya nan talento riba diferente disciplina artistico. Den cuadro di Ataniro su 30 aña den farandula, e hobennan a scoge pa dedica nan presentacion e aña aki na Ataniro. E hobennan mes ta produci ful e show bou di guia di DCA y Freddy Tromp.
E artista conoci di musica Rap y Hip Hop Janiro Eisden, miho conoci como “Ataniro”, a nace na Aruba dia prome di april 1975.
Janiro a lanta na San Nicolas hunto cu su mayornan Alwin Pacheco Eisden y Judith Nassy y su ruman muhe Deyanira Eisden. El a bishita Tarcisius Kleuterschool, scol basico Sint Michael, John Wesley College MAVO y MTS Cesar Terzano-Bouwkunde. Despues cu Janiro a caba su estudio na ‘Regional Opleidingscentrum’ (ROC) Hulanda, como trahado Social y ‘Basis Onderwijs Assistent’, el a regresa Aruba pa eherce su trabou como trahado Social. Semper Janiro a biba y a crea mayoria di su videoclipnan den su districto San Nicolas. Actualmente ainda e ta biba na San Nicolas hunto cu su casa y yiunan.
Ataniro a cuminsa su trayectoria musical na aña 1991, hunto cu Dino Dirks durante un ‘school talentenjacht’. Hunto nan a lanta e grupo ‘Basic One’ y despues cu Dino a bay biba Hulanda, a sigui cu Valentino King y Kurt Labadie, como D.J. y Producer. Mientras Kevin Labadie y su primo, Robert Cristina, tambe a forma parti di ‘Basic One’ como ‘back up singer’.
Na 1995 ‘Basic One’ a debuta cu e cantica “Suave”, un cancion cu a bira hit y un clasico cu ainda ta conoci pa e generacion nobo. Nunca Ataniro a stop di produci cancion, cu de facto semper ta bira hit. Ataniro despues di 30 aña ainda ta produci hitnan cu diferente artista, tanto local como internacional. Na December 2021, el a produci su ultimo hit cu ta un bunita cancion titula “Con Mi Por Lubida”, hunto cu su yiu homber Jahmani Eisden.
E evento di “Ataniro su 30 aña den farandula” lo wordo presenta diabierna, 18 di februari 2022, den Cas di Cultura cuminsando pa 7or p.m. Entrada ta Awg. 25,00 cual ta pa recauda fondo pa Popcorn Club por sigui guia e hobennan den nan formacion. Riba e anochi aki por disfruta di un show varia, cu presentacionnan di baile, obra teatral, documentario di Ataniro y un sorpresa.
Carchi ta obtenibel na Cas di Cultura, Gallo Rojo, Hamaka y cerca miembronan di Popcorn Club. Mester bisa cu pa via di medidanan di covid-19, cantidad di carchi lo ta limita. P’esey busca di bo trempan.
Un gradicimento special ta bay na Fundacion ‘Everything is Possible’ y Centro di Bario Dakota, cu tambe a coopera pa e evento por bira posibel.


text:
Kralendijk- E isla di Saba ta preparando pa habri bèk pa turismo, awor ku pronto 85% di su poblashon lo ta kompletamente bakuná.
For di dia promé di mei, hendenan ku ta kompletamente bakuná, òf sea, ku nan a wòrdu bakuná dos biaha kaba, por bishita Saba sin bai den karentena. Esaki ta konta tambe pa e asina yamá ‘day trippers’ ku ke bishita e isla solamente pa 1 dia.
Riesgo
Despues di e fecha di promé di mei, Saba ta bai traha solamente ku 2 kategoria ora ta trata e riesgo di Covid. Lo repartí tur isla i pais a base di si nan ta tin kasonan lokal di Covid-19 den último 14 dia si òf no. Biahero for di paisnan di riesgo baho no tin ku hasi tèst, ni nan no mester bai den karentena.
Pa otro gruponan, e obligashon di un tèst promé ku biaha ta keda eksistí, pero e durashon pa karentena ta bai baha na 5 dia.
Bakunashon
Isla ta e isla kaminda mas hende a bakuná di tur isla Hulandes Karibense den region.
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
Ta resultá ku ta sigi negoshá ku Hulanda tokante Coho. Pakiko tur e helengue di Plan B, histeria tokante chantahe i menasa di parti skòp. Akaso esei a yuda nos posishon di negosashon?
Kiko tabata e Plan B ku e dos partidonan a anunsiá ku lo hasi yudansa Hulandes superfluho? Lógika ta bisa ku pa konkluí ku no mester di plaka di Hulanda, mester tin su tras hinter un análisis sostené pa sifra. Esaki no a sosodé. A gaña nos.
Mientras tantu e ‘score’ Kòrsou-Hulanda ta na fabor di Hulanda sin sikiera ku e a mishi ku e bala. Nos a presta di hinka algun outogol, hasiendo nos mes ridíkulo i debilitando nos situashon.
Alentador ta ku ta bai negoshá ku Hulanda. Por sierto meskos mi a bisa na un foro organisá pa Partido Nashonal (PNP) fin di ougùstùs 2020( http://www.alexdavidrosaria.blog/2020/08/28/diskurso-tokante-pakete knops/: “Te awor no tin un mihó alternativa pa e oferta di Hulanda. Apesar ku na mi manera di mira e pakete no ta sólido, nos no mester rechas’é.”
Tambe mi a remarká ku nos no mester mira e oportunidat aki di e manera tradishonal di mendigo, esta saka man i pidi mas plaka posibel: “Si nos ke mira e pakete aki komo unu pa desaroyo, manera ami ke mir’é, Kòrsou mester pone su stèmpel di vishon di desaroyo.”
Mi a enfatisá ku pa nos logra mester sinta na mesa ku Hulanda: “[..] mi ta kere ku nos mester por dialogá ku Den Haag i hasi di e pakete di Hulanda un pakete di nos, un pakete ku ta sirbi nos den nos afán pa karga nos responsabilidat [komo pais outónomo].”
Kisas e futuro Fòrti por siña di mr. dr. Moises da Costa Gomez (Dòktor). Apenas e promé Konferensia di Mesa Rondó (RTC) a start na komienso 1948, partido Demokrat (DP) ku tabata den e delegashon Antiano, a pone kuchú riba mesa i a eksihí ku si Ulanda no rekonosé nos outonomia, e ta bandoná e RTC. DP ta lanta for di mesa i bai denunsiá Hulanda durante un konferensia regional na Venezuela. Dòktor a keda na mesa. Ora e RTC a tèrminá eksitosamente riba 18 di mart 1948 a keda demostrá ku Dòktor tabatin rason pa bisa ku ta na mesa bo ta prevalesé i no ora bo bandoná esaki. I mi ke añadí ku tampoko bo ta logra dor di papia disparati.
Willemstad, Kòrsou


text:
Aumento Pensioen di Biehes, Viuda/Viudo y Huerfano
Banco di Seguro Social, SVb, ta informa cu Conseho di Minister, riba proposicion di Minister di Turismo, Salud Publico y Turismo Dangui Oduber, a dicidi di aumenta e pensioennan di biehes di siguiente forma entrante 1 di januari 2020:
- Pensioen pa soltero ta aumenta di Afl. 1.132,- pa Afl. 1.157,- florin.
- Pensioen pa pareha ta aumenta di Afl. 1.906,- pa Afl. 1.948,- florin.
- Pensioen dividi pa pareha ta aumenta di Afl. 953,- pa Afl. 974,- florin.
E pensioennan pa huerfano y vuido ta keda adapta cu e mesun porcentahe.
Ta recorda cu pensioen pa e luna di januari 2020 ta keda paga dia 27 di December 2019.


text:
WILLEMSTAD – 12 di mart 2021 – Resientemente Minister di Desaroyo Ekonómiko Dr. Steven Martina huntu ku sra. Zita Jesus-Leito, MBA Minister di Tráfiko, Transporte i Planifikashon Urbano i di Salubridat Públiko, Medio Ambiente i Naturalesa a duna inisio na pintamentu di e mural riba e muraya di Aqualectra na entrada di Koredor. E mural ta forma parti di ehekushon di e “Quick Win Plan” pa desaroyo di e área di Zakito i lo kubri tres sekshon di kada unu mas o ménos 45 meter. E artista enkargá ku pintamentu di e mural ta sr. Sander van Beusekom di BLEND Creative Imaging. Huntu ku e kompania PickNic Projects lo envolví tambe personanan for di nos komunidat pa partisipá den e proyekto. E “Quick Win Plan” ta un di e puntonan di akshon di e vishon pa desaroyo di e área di Zakito kual a keda akordá na desèmber 2018 dor di Konseho di Minister. Na inisio di 2020, Gobièrnu di Kòrsou i Ofisina di Turismo di Kòrsou (CTB) a firma un akuerdo pa ehekushon di e “Quick Win Plan”.
E “Quick Win Plan” tin komo meta pa desaroyá e área di Zakito hasiendo diferente mehorashon chikitu ku ta hisa balor di e área i hasié mas atraktivo pa rekreá i hasi deporte lokual lo yuda enkurashá e aspekto di ‘wellness’ bou di komunidat. Na mes momentu e mehorashonnan lo sirbi pa generá mas interes di posibel invershonistanan i otro ‘stakeholders’ pa partisipá den e desaroyo di e área. Komo parti di e plan aki ya kaba a drecha entre otro diferente palapa, parti di dos edifisio, diferente elemento na Parke Lucha pa Libertat i a limpia e área. Ta trahando pa implementá diferente otro “quick wins” den e área. Un danki spesial ta bai na Gerensia di Aqualectra ku a yuda ku drechamentu di e muraya pa asina hasi e pintamentu di e mural posibel.


text:
Jurrien Timber te ku aña 2022 ku Ajax.
HULANDA—E futbolista oriundo di nos isla, kende ta un di e oochinan di 21 aña di edat, respektivamente Jurrien Timber, a alargá su kontrato ku e ekipo di Amsterdam di Hualnda, Ajax ayera.
Esaki unda ku awor lo e bai ta ku Ajax te ku aña 2025. Un ke otro despues ku a kibra e kombenio ku tabatin pa tèrminá na aña 2024 i a yega na un akuerdo nobo.
Tur esaki despues di a bin ta destaká ku e ekipo i inkluso a alkansá pa ta parti di e selekshon nashonal di Hulanda, rumbo Qatar 2022 i tabatin diferente ekipo, prinsipalmente esnan tòp di e kompetensia di futbòl máksimo na Inglatera, ku interes den su persona.
Ajax sinembargo a logra pa mantené e defensor Jurrien na kas, despues ku durante di un temporada i mei, e la hunga 77 wega ku e ekipo, den kual e la anotá na 4 okashon. Jurrien a kampionisá na 2 okashon kaba ku Ajax den Eredivisie i tambe a gana TOTO KNVB-beker ku e ekipo.
E akto ofisial di firmamentu a tuma lugá den kompania di entre otro e futbolista su representante, kende ta su ruman, Christopher Coffie, su señora mama, tambe su wela i demas rumannan.
Sigur tabata algu bunita, pa wela tambe gosa di e okashon, unda entre otro pa promé biaha e tabata den Arena i sigur a keda impreshoná i super kontentu ku e stadion i naturalmente e desaroyo di su nietu(nan) futbolista.


text: 17 Ora Hesus a kaba di papia e kosnan akí, el a hisa su kara na shelu i bisa: “Tata, e ora a yega; glorifiká bo yu, pa bo yu por glorifiká bo,2 pa asina, meskos ku bo a dun’é outoridat riba tur hende, e por duna tur esnan ku bo a dun’é bida eterno.3 Pa haña bida eterno, nan tin ku siña konosé bo,* e úniko Dios berdadero, i esun ku bo a manda, Hesukristu.4 Mi a glorifiká bo riba tera i a kaba ku e trabou ku bo a duna mi pa hasi.5 Pues awor, Tata, duna mi gloria banda di bo, e mesun gloria ku mi tabatin banda di bo promé ku mundu* a eksistí.6 Mi a hasi bo nòmber konosí na e hendenan ku tabata den mundu i ku bo a duna mi. Nan tabata di bo, i bo a duna mi nan, i nan a kumpli ku bo palabra.7 Awor nan a haña sa ku tur loke bo a duna mi ta bini di bo;8 pasobra mi a duna nan e palabranan ku bo a duna mi, i nan a aseptá nan i di bèrdat a haña sa ku mi a bini komo bo representante, i nan a kere ku ta abo a manda mi.9 Mi ta pidi bo pa nan; mi no ta pidi bo pa mundu, ma pa esnan ku bo a duna mi; pasobra di bo nan ta,10 i tur loke ta di mi ta di bo, i di bo ta di mi, i mi a ser glorifiká meimei di nan.11 Ademas, mi ta bini serka bo i no ta keda den mundu mas; ma nan sí ta keda den mundu. Tata Santu, protehá nan pa motibu di bo nòmber ku bo a duna mi,* pa nan por ta ún meskos ku nos ta ún.12 Tempu mi tabata huntu ku nan, mi tabata protehá nan pa motibu di bo nòmber ku bo a duna mi; i mi a warda nan, i ningun di nan no a bai pèrdí, ku eksepshon di e yu di destrukshon, pa asina e skritura por kumpli.13 Ma awor mi ta bini serka bo, i mi ta papia e kosnan akí miéntras ku mi ta den mundu ainda pa nan di bèrdat por sinti mi goso.14 Mi a duna nan bo palabra, ma mundu a odia nan, pasobra nan no ta parti di mundu, meskos ku ami no ta parti di mundu.15 Mi no ta pidi bo pa saka nan for di mundu, ma pa bo protehá nan pa motibu di e Malbado.*16 Nan no ta parti di mundu, meskos ku ami no ta parti di mundu.17 Santifiká nan pa medio di e bèrdat; bo palabra ta e bèrdat.18 Meskos ku bo a manda mi den mundu, ami tambe a manda nan den mundu.19 I mi ta santifiká mi mes pa nan, pa nan tambe por ser santifiká pa medio di e bèrdat.20 Mi no ta pidi bo pa esakinan so, ma tambe pa esnan ku pone fe den mi pa medio di nan palabra;21 pa nan tur por ta ún,* meskos ku abo, Tata, ta den union ku mi i ami ta den union ku bo, pa nan tambe por ta den union ku nos, pa asina mundu por kere ku ta abo a manda mi.22 Ademas, mi a duna nan e gloria ku bo a duna mi, ya nan por ta ún meskos ku nos ta ún.23 Ami ta den union ku nan, i abo ta den union ku mi, ya nan por ta realmente uní, pa asina mundu por sa ku ta abo a manda mi i ku bo ta stima nan meskos ku bo ta stima mi.24 Tata, mi ke pa esnan ku bo a duna mi tambe por ta kaminda mi ta, pa nan por mira e gloria ku bo a duna mi, pasobra bo a stima mi promé ku a funda* mundu.25 Tata hustu, en bèrdat mundu no konosé bo; ma ami sí konosé bo, i esakinan sa ku ta abo a manda mi.26 I mi a hasi bo nòmber konosí na nan i lo mi sigui hasié konosí, pa nan por demostrá e amor ku bo a stima mi kuné i pa mi por ta den union ku nan.”


text:
Directie Natuur en Millieu a ricibi kehonan relaciona cu sushedad laga atras na baranca door di piscamento y otro usuarionan. Specialmente, pero no limita, na areanan di Malmok y Boca Catalina. Ta trata principalmente di sushedad cu ta consisti di plastic (liñanan di pisca y saconan di haas ) cu ta un menasa pa nos bida marino.
Nos sa cu turtuganan ta bishita nos beachnan pa bin pone webo. Tanto e liñanan cu ta cay na awa y e liñanan cu ta pega y kibra ora di piscamento, ta forma un peliger pa entre otro e turtuganan cu sa bruha den e liña.Otro preocupacion cu ciudadanonan a trece dilanti ta e uzo iresponsabel di reda, entre otro door di laga e reda keda tempo largo na un sitio. Redanan perdi tambe ta forma un peliger.
Bestianan ta pega den dje y ora bin lantanan ya e pisca, turtuga of otro bestianan a muri te cu nan a cuminsa putri. Dus no por come esakinan mas. Tambe e redanan ta pega den e coralnan y haci daño.Materialnan uza manera blaas, y saconan di plastic cu ta bay awa door di usuarionan en general, bestia y biento fuerte, ta forma peliger pa e bestianan marino. Regularmente por mira y lesa riba varios website cuanto plastic ta saca for di bariga di pisca y otro bestianan marino.Awendia ta existi liña di pisca cu ta ‘biodegradable’. Esey kiermen cu den un cierto candidad di tempo e liña aki ta caba y garna bay, asina reduciendo e peliger pa bida marino.Negoshinan banda di lama mester percura pa tin mihor manera pa contene nan desperdicionan pa asina evita cu biento ta saca e sushi y bente tanto riba tera como den lama.
Nos por bisa cu ya nos a tuma contacto cu varios negoshi cu DNM por a ricibi keho riba nan y e reaccion tawata positivo y nan ta dispuesto pa haci e cambionan necesario pa preveni cu e sushedad yega nos beachnan y den lama.Tambe kehonan riba piscamento excesivo, tanto na canto como dilanti di nos costanan ta drenta cerca nos. Ta parce cu ta cabando cu cierto especienan, segun informacion cu ta drenta cerca nos na DNM.
Un di e kehonan ta por ehempel, cu casi no tin presencia di Masbango mas ni den temporada di Masbango, na nos costa.Den cuadro di esaki, DNM ta suplica tur cuidadano pa haci uzo di nos recursonan na un forma sostenibel, responsabel, y na un forma consciente. Ban cuida loke ta di nos. Nos ta un pueblo culto y nos sa con pa proteha loke ta di nos. Nos di DNM no ta pidi’bo pa para bo negoshi, of pa stop di tira dos liña na baranca, of di uza nos lama pa relaha y pasa un tempo agradabel cu famia. Loke nos ta pidi ta, pa haci’e cu respet y amor pa nos naturalesa y medio ambiente, pa nos flora y fauna.


text: Diahuebs atardi un grupo di docente a sali rumbo pa Italia cu e programa di Erasmus Plus. Lider di e grupo, alabes cabesante di Pius X School, sra. Sheila Tromp a indica cu e ta prome proyecto di e scol como tambe prome programa di un scol basico. E programa tin un duracion di un siman caminda e docentenan ta participa activamente den e intercambio. Un total di 10 docente di e scol, 8 docente boluntario cu ta yuda e scol den un of otro forma y 2 trahado social di SKOA ta forma parti di programa aki. E docentenan ta bay haci un (job shadowing) como tambe ta participa na diferente cursonan y por ultimo ta haci un investigacion con y ta bay mira con otro pais ta maneha y trata cu inclusion na scolnan regular. Minister Endy Croes ta desea e docentenan hopi exito cu e bunita proyecto aki!


text:
Openbare Aanbesteding
Openbare Aanbesteding cu tin disponibel na DOW.
- Proyecto "Plaza Tino Ruiz te KPA Noord" pa un suma di Afl. 100,- y e
Openbare aanbesteding lo tuma lugar dia 2 di december 2022 pa 11'or di mainta.
- Proyecto "Renovatie Biblioteca Nacional Aruba te Oranjestad" pa un suma di Afl. 250,- y e
Openbare aanbesteding lo tuma lugar dia 2 di december 2022 pa 11'or di mainta.
- Proyecto " Renovatie Directie Sociale Zaken Oranjestad, Onderdeel: Verbouwing Gebouw B, fase 3A" pa un suma di Afl 800,- y e
Openbare aanbesteding lo tuma lugar dia 9 di december 2022 pa 11'or di mainta.
- Proyecto " Kwaliteitsverbetering Landscaping Eagle Beach Boulevard, 1st fase" pa un suma di Afl. 500,- y e
Openbare aanbesteding lo tuma lugar dia 14 di december 2022 pa 11'or di mainta.
Tur persona/compania por pasa cumpra e besteknan menciona na DOW.


text:
Entrante 4 di novèmber 2013 a nombra señora Lucille Andrea George-Wout, riba rekomendashon di Konseho di Ministernan di Kòrsou i ku konsentimentu di Konseho di Ministernan di Reino, komo Gobernador di Kòrsou.
Señora George-Wout a nase 26 di febrüari 1950 na Kòrsou i ta kasá ku señor Herman S. George. El a hasi e estudio ‘Jeugd en Sociaal Cultureel Werker’ na nivel di HBO na e akademia sosial katóliko na Sittard i a traha na Kòrsou di 1971 te 1980 riba e tereno aki.
Seguidamente Señora George-Wout a okupá vários funshon polítiko. E tabata entre otro Diputado di Teritorio Insular di Kòrsou i Presidente di Staten di Antianan Hulandes. Durante su delaster funshon polítiko e tabata Minister di Relashonnan Interior, di Trabou i di Asuntunnan Sosial di Antianan Hulandes durante e di tres Kabinete Pourier.


text:
Cuidad di LIMA ta cla pa ricibi e Weganan Panamericano 2019
Actualmente e Comision di Supervision ta na Lima, Peru pa asina mira e ultimo detayenan di e Parkenan deportivo como tambe e Villa Panamericano cu a keda super bunita. Secretaria di COA y alabes miembro ehecutivo di Panam Sports, Sra. Nicole Hoevertsz tambe ta na Lima pa supervisa y reuni cu e comision organisador riba e ultimo detayenan faltando algun luna pa e weganan deportivo mas grani di e continente America.
Adhunto un bunita bista di e parkenan deportivo y e Villa Panamericano.


text:
2145 views
Kambio di Klima ta un tópiko masha komentá den e ultimo añanan aki, kual sientifikonan ta mustra ku si mundu no kambia su forma di komporta ku e efektonan por ta desastroso pa habitantenan di mundu i e mundu mes.
Awor prome ku nos sigui ta importante pa sa kiko ta kambio di klima:
Kambio di klima ta un kambio den e wer usual, na un luga. Esaki por ta un kambio di kuantu awaseru un luga ta haña pa aña. Òf e por ta un kambio di temperatura na un luga den un temporada of luna. Kambio di Klima tambe ta un kambio den klima di mundu. Esaki por ta un kambio den e tempartura usual di mundu. Òf e por ta un kambio kaminda awa of sneu ta kai usualmente.
Kiko ta okashona e kambio di klima sigun sientifikonan?
- E oumento pisá di nivel di CO² den nos atmosfera produsi dor di uso di kombustibel fòsil.
- E oumento pisá di uso di telefon i aparatonan elektroniko
- E oumento pisá di komementu di karni
- E kapmentu pisá di palu
- E miones di outonan ku ta kore riba kombustibel fòsil
- Oumento di hende etc.
Defakto for di e puntonan menshoná ariba por konklui ku pa bo por baha e oumento di CO² den atmosfera mester yega na usa/produsi menos aparatonan elektroniko, menos konsumo di karni, baha e kantidat di kapmentu di palu i limitá e kantidat di kilometer ku outonan ta kore. I hasta dor di baha e kantidat di hende, por kontribui na bahada di CO² den atmosfera.
Kon gobernantenan, organishonnan, institutonan privá i no privá ta mira e situashon aki?


text:
Thashaina Seraus ta logra clasifica entre e mihor ocho bolicheronan pa e Round Robin den e Panam Games LIMA 2019
E bolichero Thashaina Seraus a mantene su mes entre e 8 mihor bolicheronan den e Weganan Panamericano na Lima, Peru unda e posibilidad pa un medaya pa Aruba ainda ta na vigor. Awe dialuna Thashaina y Kamilah a hunga e dos di buelta unda ambos mester a defini nan puesto final pa loke ta e clasificacion den singles. Mester bisa cu Thashaina a keda tira basta stabil y mantene su mes entre e cuaternan mihornan mientras Kamilah tambe a tira stabiel y a tira algun bon wega sigur e weganan 3 – 4 y 5 mientras e ultimo wega e no a tira manera desea y ta keda na di 11 lugar overall cu 50 pin cortico di e mihor ocho clasificadonan. Thashaina ta caba cu un score total di 2612 cu un averahe di 217.7 bon pa un di 4 lugar mientras Kamilah Dammers Naddall ta caba cu un score total di 2477 cu un averahe di 206.4 bon pa un di 11 lugar overall. Aruba su team ta bou guia di coach Randy Stoughton di Merca.
Mañan Thashaina lo hunga 8 wega mainta mientras su score di awe dialuna lo conta pa mañan diamars. Ta bon pa bisa cu cada wega gana mañan lo haya 20 pin bonus extra. Despues di e 8 weganan hunga e mihor 4 nan ta bai final mañan atardi 5or. Lo hunga kruis final 1 contra 4 y 2 contra 3. Perdedornan ta haya brons tur 2 y ganadornan ta bai di biaha pa di 1 y di 2 luga pa disputa e medayanan di Oro y Plata.


text:
Durante nos magno evento Klip P’e Cambio diabierna 28 di juli, partido MEP a presenta e cuarto candidatonan cu a wordo lansa den e ultimo simannan riba nos lista victorioso.
Dilanti un publico grandi y entusiasma, lider di MEP, sra Evelyn Wever-Croes a presenta e 4 candidatonan aki, kendenan a wordo yama bonbini cu grito y aplauso pa e publico presente.
CARLOS JACOBS:
Pa hopi aña, Carlos a traha den ambos e mundo politico y esun gubernamental y a apoya otronan den haci e trabou vigente.
Awo, Carlos a dicidi di uni su mes na Partido MEP pa asina yuda delinea y ehecuta proyectonan importante cu tin prepara pa nos isla.
Carlos a dicidi di uni su mes riba lista di MEP pasobra e ta convenci cu Partido MEP lo haci e diferencia den e bida di tur cu ta biba na Aruba cu plannan innovativo, productivo y sin propio interes.
SUE-ANN RAS:
Un docente cu hopi pasion den enseñansa y den nos idioma Papiamento. Enseñansa tin diferente retonan y mester bin cambio pa mehoracion rapido, p’asina por desaroya cada un su potencial. Pa e motivo aki Sue Ann ta cla y a tuma e reto di forma parti di e partido MEP.
Mision di Sue Ann como politico ta pa hunto mantene un rol di liderazgo den e generacion aki, unda nos ta sostene y promove desaroyo academico, economico y social, mediante un enseñansa mas efectivo. Hunto cu sosten y confianza di partido y pueblo, Sue Ann kier promove logro exitoso di cada studiante y brinda nan un preparacion di competencia global, door di fomenta excelencia den educacion.
ROCCO TJON:
Rocco Tjon no tabata presente e anochi aki, debi na compromiso for di nos pais, sinembargo el a wordo presenta cu un video cu a wordo prepara pa e anochi.
Rocco tin 16 aña di experiencia den e ramo di husticia. El a sirbi Aruba, prome como polis, caminda e ultimo funcion cu el a eherce den KPA tabata esun di chief of staf. Tambe el a sirbi como director na KIA y a pasa den ‘screenings’ riguroso pa por a ocupa e funcionnan aki.
Rocco a subi riba lista di MEP pasobra e ta convenci cu e team di MEP tin e candidatonan cu experiencia y dedicacion, pa enfrenta e retonan difícil di nos país y cu experiencia no solamente politico, pero experiencia operacional den cada area y riba nivel strategico. Definitivamente un team di candidato bon studia y talentoso, cu hunto lo trece solucion y contribui na un miho Aruba.
EDDY PARIS:
Un professional pa mas di 20 aña trahando den e sector corporativo, bancario-financiero.
Hustamente den su carera professional, Eddy a bin realisa di cerca e falta di disciplina financiero di parti di nos gobierno, particularmente e ultimo añanan, y e consequencianan serio pa nos economia. E situacion financiero economico di nos pais ta sumamente alarmante.
Pa e motibo aki, Eddy a dicidi di drenta politica, teniendo e discplina y integridad rekeri pa hunto cu e team di MEP, haci e cambionan cu ta urgentemente necesario.
Cu e candidatonan aki hunto cu demas candidatonan di MEP, nos ta ofrece un lista cu e liderasgo nobo cu Aruba merece. Hunto nos lo bay pa e cambio cu Aruba ta pidi pe. 22 di september, deposita bo confiansa den Partido MEP y permiti e ekipo aki traha na bienestar di e comunidad.


text:
Contento di por a gana cu Casi Nobo
ORANJESTAD, Aruba : Campaña “Thank God it’s Friday” riba media social di Casi Nobo ta birando sumamente exitoso. Participantenan por gana diferente premio cu Casi Nobo y e biaha aki cu e campaña “Thank God it’s Friday” riba Facebook por a gana giftcertificate di 150 florin. Pa por participa y gana, participantenan mester a “Like & Comment” riba e pagina.
No tabata facil pa scoge e ganado y por a ripara esaki den e comentarionan. Casi Nobo a haci un revision di e comentarionan riba nan pagina y na final a scoge Stephany Rasmijn como e ganado di e giftcertificate di 150 florin.
Stephany Rasmijn a pasa na Casi Nobo pa busca su premio y e tabata hopi contento di por a participa den e campaña aki. Keda pendiente pasobra Casi Nobo lo anuncia su siguiente campaña riba Social Media.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Marion Cotillard ta na estado, pero no di Brad Pitt.
Marion Cotillard a anunsiá su embaraso i a stòp ku e rumornan di un posibel romanse ku Brad Pitt. “Esaki ta bai ta mi promé i úniko reakshon pa loke ta e notisianan ku a sali den e último dianan ku m’a hañami aden”, asina e aktris a publiká djarason riba su Instagram. El a bisa ku e no ta kustumbrá di komentá ni tuma e tipo di kosnan asinaki na serio. Pero “e situashon a sali for di man i ta afektá hendenan ku mi stima, pues mi tin ku bisa algu,” Marion a bisa. Cotillard a afirmá su relashon largu ku aktor Guillaume Canet. E pareha ta mayornan di un yu hòmber di 5 aña. E la hasi menshon di su pareha i a referí na dje komo “e úniko ku mi mester” i a bisa aserka ku nan ta sperando un otro yu. Diferente informe lo a sugerí ku un posibel relashon entre Cotillard i Brad Pitt ta e motibu ku Angelina Jolie a pidi divorsio djaluna último. “E informe fabrika aki no ta spantami i pa tur media i otro hendenan ku mesora ta kuminsá huzga, mi ta deseá bosnan pronto rekuperashon”. Cotillard a bisa ku e ta spera ku Jolie i Pitt haña pas den e momentunan turbulento aki. Marion Cotillard a hunga den pelíkulanan manera Inception i a gana un Oscar na 2008 pa su aktuashon komo e legendario kantante franses Edith Piaf den e pelíkula La Vie en Rose. Pronto lo por mira Cotillard i Pitt komo protagonista den Allied.


text:
Hillary Clinton ta skibi buki tokante su derota den Elekshon na Merka.
Hillary Clinton ta trahando riba un buki tokante e elekshon presidensial ku el a pèrdè kontra Donald Trump. Asina Associated Press ta informá. E buki, ku no tin nòmber ainda, ta bira un kolekshon di ensayo, inspirá dor di sitanan. E buki mester sali den otoño. Banda di esei e buki ‘It Takes a Village’ ku a sali na1996, ta haña un edishon nobo ku ilustrashon pa lesadónan hóben. Ademas Clinton, di 69 aña, a pone su mes disponibel pa duna charla.
Na novèmber aña pasá, e demókrata Clinton a pèrdè elekshon na Merka kontra Donald Trump. Den e sondeonan promé ku elekshon, tabata parse ku e eks-Primera Dama tabata kana dilanti. Clinton a gana e voto popular. El a haña kasi 3 mion voto mas ku Trump, pero a haña ménos elektor.
Clinton no a duna niun entrevista tokante e derota for di despues di e elekshon dia 8 di novèmber último. Durante un reunion ku donantenan den desèmber, Clinton a laga sa ku Trump a gana debí na e ‘hack’nan ruso i akshon di e direktor di FBI ku un siman promé ku elekshon a partisipá ku lo investigá su e-meilnan di nobo.